Pelajar SMKA dan SMK Buyong Adil johan pidato

(Sultan Perak Sultan Nazrin Shah berkenan menyampaikan hadiah pertandingan pidato kepada pelajar Rafaa Ahmad Muneer (tengah)/BERNAMA)

IPOH, 19 Ogos- Sultan Perak Sultan Nazrin Muizzuddin Shah dan Raja Permaisuri Perak Tuanku Zara Salim berkenan berangkat menyaksikan Pertandingan Akhir Program Menyemai Semangat Kesetiaan kepada Raja dan Negara bersempena Sambutan Kemerdekaan 2023.Pertandingan berlangsung di Bangunan Perak Darul Ridzuan.Turut hadir Menteri Besar Perak, Datuk Seri Saarani Mohamad; Menteri Pendidikan, Fadhlina Sidek serta Menteri Komunikasi dan Multimedia, Fahmi Fadzil.Program tersebut merupakan anjuran bersama Dewan Negara Perak dan Jabatan Pendidikan Negeri dengan pembiayaan dan sokongan kerajaan negeri.Pelajar Sekolah Menengah Kebangsaan Agama (SMKA) Kerian, Rafaa Ahmad Muneer dan Sekolah Menengah Kebangsaan (SMK) Buyong Adil, Tapah Muhammad Asyraf Rosman dipilih sebagai johan pidato Bahasa Melayu dan Bahasa Inggeris menengah atas.Masing-masing membawa pulang wang tunai berjumlah RM750 dan piala.Selain pidato, turut diadakan Pertandingan Melukis Poster; Melukis Karikatur; Menulis Sajak; Choral Speaking; Bicara Berirama dan Menulis Esei.Program tahun ini menerima lebih 564,000 penyertaan.

(Sultan Perak Sultan Nazrin Shah dan Raja Permaisuri Perak Tuanku Zara Salim berkenan mengaminkan doa di Program Menyemai Semangat Kesetiaan Kepada Raja dan Negara/BERNAMA)


Usaha tangani Islamofobia, tingkat kefahaman mengenai Islam - PM

KUALA LUMPUR, 20 Ogos- Perdana Menteri, Datuk Seri Anwar Ibrahim menggesa umat Islam mempersiapkan diri dengan ilmu serta kefahaman Islam berlandaskan al-Quran. Katanya, umat Islam tidak sekadar menangkis serangan Islamofobia tetapi perlu bertindak dengan wajar tanpa sebarang penindasan dan kekerasan."Di Malaysia ini kita ada Islam sebagai agama persekutuan tetapi peraturan itu melarang umat Islam menghina atau mencerca fahaman agama lain dan mudah-mudahan kita dapat kembangkan semangat yang sedemikian."Sebab itu bila berlakunya kebakaran al-Quran di Sweden...selain daripada mengecam, saya telah mengambil keputusan untuk mengarahkan jabatan dan penerbit al-Quran untuk menerbitkan dalam semua bahasa termasuk dalam bahasa Sweden, sejuta al-Quran untuk disebarkan di Malaysia dan di seluruh dunia," katanya.

(Perdana Menteri, Datuk Seri Anwar Ibrahim/Foto Bernama)

Beliau berkata demikian ketika berucap merasmikan Majlis Tilawah dan Menghafaz Al-Quran Peringkat Antarabangsa (MTHQA) ke-63 Tahun 1445H/2023M di Pusat Dagangan Dunia Kuala Lumpur (WTCKL), di sini malam tadi.Turut hadir isteri Perdana Menteri, Datuk Seri Dr Wan Azizah Wan Ismail dan Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar.MTHQA yang berakhir 24 Ogos dijangka membabitkan penyertaan 76 peserta terdiri daripada qari, qariah dan peserta hafazan dari seluruh dunia.


Ambil langkah preventif, hindar isu 3R berlarutan

(Sultan Perak, Sultan Nazrin Muizzuddin Shah)

KUALA KANGSAR, 19 Ogos- Usaha-usaha preventif wajib dirintis bagi menghindarkan isu-isu menyentuh agama, raja dan kaum (3R) daripada berlarutan.Sultan Perak, Sultan Nazrin Muizzuddin Shah bertitah, ahli-ahli Dewan Negara dan Orang Besar Jajahan hendaklah berperanan proaktif membantu usaha-usaha preventif dan langkah-langkah pembendungan yang tegas."Perkara-perkara menyentuh agama, raja dan kaum yang disensasikan, jika berlaku hendaklah segera dipersembahkan kepada pengetahuan beta dan mendapatkan nasihat beta. Jika perlu laporkan kepada pihak-pihak berkuasa dan badan perundangan," titah Sultan Nazrin bersempena Majlis Penganugerahan Watikah Pelantikan Anggota Jawatankuasa Fatwa Negeri Perak di Istana Iskandariah, di sini.Baginda juga bertitah, Orang Besar Jajahan perlu mendampingi golongan remaja.Adakan pertemuan, dialog dan perbincangan dengan pemimpin belia di jajahan masing-masing.Dalam majlis itu, Sultan Nazrin berkenan mengurniakan pelbagai jawatan dalam agensi dan jabatan berkaitan Islam kepada 10 individu.

(Titah Sultan Nazrin bersempena Majlis Penganugerahan Watikah Pelantikan Anggota Jawatankuasa Fatwa Negeri Perak di Istana Iskandariah)


Perkukuh agenda reformasi dalam institusi negara

KUALA LUMPUR, 18 Ogos - Agenda reformasi dalam institusi negara wajar diperkukuhkan dalam memastikan tadbir urus negara dapat diutamakan, kata Menteri di Jabatan Perdana Menteri (Undang-Undang dan Reformasi Institusi), Datuk Sri Azalina Othman.Katanya, ia bagi mencapai kepentingan pelbagai mekanisme terutama melibatkan penggubalan perundangan serta penyelarasan pentadbiran demi pembangunan negara.Azalina berkata, pembentukan Kerajaan Perpaduan kini juga telah meletakkan agenda reformasi institusi negara sebagai keutamaan."Malah usaha itu kekal berterusan seperti yang dijanjikan kerajaan perpaduan kini. Institusi negara juga harus dilihat sebagai contoh dalam menjalankan fungsi semak imbang supaya ia dilihat adil bagi semua pihak," Azalina berucap pada Program Syarahan Parlimen siri ke 3, di Bangunan Parlimen. Turut hadir Yang Di-Pertua Dewan Rakyat, Tan Sri Johari Abdul dan Mantan Yang Di-Pertua Dewan Rakyat, Tan Sri Mohammad Ariff Md Yusof.Turut diadakan sesi soal jawab bersama tetamu yang hadir dalam memberi pencerahan terhadap fungsi dalam institusi negara khususnya parlimen.

(Menteri di Jabatan Perdana Menteri(Undang-Undang dan Reformasi Institusi),Datuk Sri Azalina Othman)


Ekonomi MADANI digital semakin rancak

SEREMBAN, 17 Ogos - Kementerian Komunikasi dan Digital (KKD) berhasrat meningkatkan digitalisasi merentasi negeri, syarikat dan masyarakat dalam kerangka Ekonomi Digital.Menteri Komunikasi dan Digital, Fahmi Fadzil berkata, Ekonomi MADANI adalah sektor ekonomi digital yang kini semakin mendapat perhatian."Ini penting kerana kita lihat menyediakan kesaling hubungan atau 'conectivity' memungkinkan perkhidmatan dan keterlibatan dalam ekonomi digital yang lebih meluas, usaha pihak kementerian menyediakan kemudahan internet hingga ke 3% kawasan penduduk yang langsung tidak ada kesaling hubungan sebenarnya membolehkan mereka terlibat. "Mereka yang berada di kampung orang asli yang tidak dapat akses yang baik apabila mereka dapat menggunakan internet melalui satelit boleh membeli barang-barang dari Mydin," Fahmi berucap melancarkan Semarak Gemilang Malaysia MADANI OHMYDIN! Meriah Bersama sempena sambutan Bulan Kebangsaan dan ulang tahun Mydin ke-66, di sini.Tambahnya, pelaburan dalam bidang ekonomi digital negara telah menunjukkan pertumbuhan memberangsangkan, hampir RM24 bilion bagi tempoh enam bulan pertama tahun ini.Kerajaan juga berazam untuk melahirkan syarikat tempatan yang berdaya saing di pasaran antarabangsa.Pendigital bakal merubah cara sesebuah organisasi beroperasi, dengan menjadikan teknologi sebagai sebagai teras utama yang membolehkan organisasi untuk beroperasi dengan cekap serta dapat meningkatkan hasil pengeluaran dengan meminimalkan pembaziran sumber.

Dalam pada itu, KKD meminta Suruhanjaya Komunikas dan Multimedia Malaysia (SKMM) supaya memberi penekanan terhadap masalah internet di semua bangunan pasaraya Mydin termasuk di Sabah dan Sarawak.Fahmi berkata, ia bertujuan menyelesaikan masalah capaian internet di kawasan terlibat."Mungkin maklum kepada MCMC semua bangunan Mydin tolong bincang dengan datuk amin termasuk yang di sarawak yang kita lawat tempoh hari perlu kita pastikan isu internet dapat diselesaikan ini kalau boleh kita beri penekanan," kata Fahmi lagi.Kempen yang berlangsung bermula hari ini hingga 31 Oktober 2023, menawarkan penjimatan melalui diskaun barangan, pulangan tunai serta hadiah pelbagai peraduan melibatkan kos keseluruhan bernilai RM6.6 juta. Dalam pada itu, beliau memberitahu pihaknya juga berhasrat untuk membuat istimewa kepada pengamal media yang mempunyai kad perakuan media.


Projek naik taraf klinik kesihatan di Melaka dijangka siap pada Oktober

BUKIT RAMBAI, 17 Ogos - Projek naik taraf tujuh klinik kesihatan di Melaka dijangka siap sepenuhnya pada hujung Oktober depan.Pengarah Jabatan Kesihatan Negeri Melaka (JKNM), Datuk Dr Rusdi Abd Rahman berkata projek berkenaan menelan belanja sebanyak RM3.15 juta.Beliau berkata klinik yang dinaik taraf tersebut berusia lebih 30 tahun dan memerlukan penambahbaikan seiring dengan pertambahan penduduk di satu-satu kawasan.Klinik Kesihatan terlibat antaranya tiga di Jasin, tiga di Alor Gajah dan satu di Melaka Tengah."Tujuh projek yang kita ada ini berusia lebih 30 tahun dan semua ini dan kita ada lagi senarai Insya-Allah kita akan hantar kepada kementerian jika ada peruntukan lagi untuk kita naik taraf lagi, jadi kita ada klinik dan kuarters yang akan kita naik taraf lagilah," kata Dr Rusdi, di sini.

(Dr Rusdi bercakap kepada pemberita selepas melawattapak pembinaan baru Klinik Kesihatan, di sini)


Henti minta dan beri komisen - PM

KUALA LUMPUR, 17 Ogos- Amalan meminta dan memberi komisen dalam mana-mana pelaksanaan projek pembangunan, termasuk projek perumahan perlu dihentikan segera.Tegas Perdana Menteri, Datuk Seri Anwar Ibrahim komisen tersebut harus dikembalikan kepada rakyat dalam mewujudkan keadilan sosial serta kebajikan negara."Ada keuntungan tiada masalah, tapi janganlah potong RM10 juta atau RM15 juta kepada pak menteri atau parti seperti amalan sebelum ini, ini yang merosakkan. "Saya faham ramai yang marah saya kerana menyinggung hal ini tapi semua orang tahu, tanyalah pemaju di Wilayah Persekutuan...adakah saya betul atau tidak....adakah saya sengaja memperbesarkan perkara ini...hakikat semua menyatakan ini telah menjadi amalan."Jadi sekarang saya kata perlu hentikan ini...pulangan RM10-RM15 juta yang diberikan sebagai komisen dan bayaran itu, pulangkan kepada rakyat, itu yang saya minta rakyat faham," katanya.

(Perdana Menteri, Datuk Seri Anwar Ibrahim)

Beliau menyatakan demikian dalam ucapan perasmian Majlis Pecah Tanah Residensi Wilayah dan Residensi Prihatin MADANI serta Pusat Penjaja MADANI di Desa Tasik Sungai Besi, di sini hari ini.


Bina lebih banyak rumah mampu milik di Kuala Lumpur - PM

KUALA LUMPUR, 17 Ogos- Perdana Menteri, Datuk Seri Anwar Ibrahim mahu lebih banyak rumah mampu milik dibina di Kuala Lumpur.Ia bagi membantu golongan miskin bandar memiliki kediaman dengan harga yang berpatutan.Menurutnya, kerajaan sebelum ini hanya membuat sasaran jumlah pembinaan rumah mampu milik, tetapi sasaran tersebut tidak pernah tercapai."Saya sebenarnya dalam pendekatan kerajaan ini...tidak berapa menggemari, agak sinis dengan unjuran ini. Selama ini satu menteri datang 100,000 rumah, 200,000 rumah tetapi tidak berhasil. "Sebab itu saya beritahu kepada dewan bandaraya, saya nak tahu bulan ini berapa, untuk tahun depan berapa...jadi ia lebih baik dan kita boleh buat keputusan berdasarkan unjuran itu. "Umpama sekarang ini 10,000 diperlukan dan buat sebelum Disember. Bagi saya lebih realistik kerana pengalaman kita, janji dan politik yang lunak itu tidak pernah dilaksanakan secara tuntas," katanya.

Beliau ditemui pemberita selepas merasmikan Majlis Pecah Tanah Residensi Wilayah dan Residensi Prihatin MADANI serta Pusat Penjaja MADANI di Desa Tasik Sungai Besi, di sini hari ini.

Tambah Anwar, beliau akan mengadakan perbincangan bersama pihak terlibat termasuk Dewan Bandaraya Kuala Lumpur (DBKL) berhubung perkara tersebut.

Rumah mampu milik ditawar kepada M40 dan ke bawah

Mengenai majlis pecah tanah yang berlangsung, Residensi Wilayah dan Residensi Prihatin MADANI menawarkan 1,010 unit rumah mampu milik kepada golongan M40 dan ke bawah yang belum memiliki kediaman.Cadangan pembangunan kediaman di tapak seluas 3.4 ekar itu merangkumi 3 komponen utama.Selain Residensi Wilayah dan Residensi Prihatin MADANI, ia juga melibatkan pembinaan Pusat Penjaja MADANI.Setiap unit rumah Residensi Wilayah ditawarkan pada harga RM300,000 manakala Residensi Prihatin MADANI dijual pada harga RM200,000 seunit.


Lebih 30 rumah setinggan di SPMP Labuan bakal dirobohkan

LABUAN, 15 Ogos- Lebih 30 rumah setinggan haram yang didiami kira-kira 200 penduduk di Skim Perumahan Masyarakat Pelarian (SPMP) Muslim, Labuan bakal dirobohkan dalam satu operasi bersepadu hujung minggu ini.Operasi akan diketuai Pejabat Pengarah Tanah dan Galian  Wilayah Persekutuan Labuan (PPTGWP) dengan dibantu Polis Diraja Malaysia (PDRM), Majlis Keselamatan Negara (MKN), Jabatan Imigresen, Angkatan Pertahanan Malaysia dan Perbadanan Labuan.Operasi meroboh rumah setinggan itu adalah tindakan agresif agensi menangani kes pencerobohan harta kerajaan, selain mengawal isu kebersihan , jenayah dan sosial seperti kes curi elektrik serta mengambil kira faktor keselamatan penduduk di kawasan berkenaan.Sebagai persiapan terakhir sebelum kerja-kerja meroboh dilaksana, agensi berkenaan baru-baru ini menjalankan satu sesi pemantauan berhampiran SPMB berkenaan.Ia bagi mengenal pasti rumah-rumah setinggan yang didirikan di kawasan tidak dibenarkan.Tinjauan kru RTM mendapati masih ramai yang belum berpindah.

(Satu sesi pemantauan berhampiran SPMB berkenaan dilakukan)

Malah ada sebahagian penduduk yang ingkar dan masih menetap di kawasan tersebut. Penempatan setinggan berkenaan sebahagian besar dihuni oleh komuniti pelarian Filipina.Sebelum ini penduduk di penempatan haram itu itu diberi tempoh sehingga selepas Aidilfitri untuk meroboh rumah setinggan di sepanjang sungai dan di luar kawasan di bawah MKN.


GEORGE TOWN, 11 Ogos- Malaysia berhasrat meningkatkan hubungan diplomatik dengan China dalam usaha memperkukuh perkongsian strategik kedua-dua negara.Perdana Menteri, Datuk Seri Anwar Ibrahim berkata lawatan Menteri Luar China, Wang Yi mencerminkan hubungan baik kedua-dua negara.Kedua-dua negara merancang untuk meneroka keperluan meningkatkan kerjasama dalam bidang penyelidikan dan pendidikan."Kemudian berbincang dengan menteri-menteri kanan Malaysia untuk perkuat hubungan dua hala terutama dari segi perdagangan, pelaburan, pendidikan, budaya dan dari segi strategik untuk menyelesaikan hal-hal yang boleh berbangkit."Dan kemudian kami juga meneroka keperluan untuk meningkatkan kerjasama penyelidikan, pendidikan," kata Anwar kepada pemberita selepas menerima kunjungan hormat Wang dan perwakilan China di sini hari ini.Menurutnya, beliau berterima kasih kepada Wang kerana membantu membawa pelaburan utama China ke Malaysia.Terdahulu, Wang mengadakan pertemuan empat mata dengan Anwar selama kira-kira 25 minit di Hotel Eastern & Oriental sebelum disertai Menteri Luar Datuk Seri Dr Zamry Abdul Kadir, Menteri Pelancongan Seni dan Budaya Datuk Seri Tiong King Sing, Menteri Pengangkutan Anthony Loke, Menteri Sains, Teknologi dan Inovasi, Chang Lih Kang dan Ketua Menteri Pulau Pinang, Chow Kon Yeow.

(Malaysia hasrat perkukuh perkongsian strategik dengan China/PMO)


Sekatan jalan raya bermula tengah malam ini - KPN

KUALA LUMPUR, 12 Ogos- Polis Diraja Malaysia (PDRM) akan mengadakan sekatan jalan raya di seluruh negara, bermula pukul 12 tengah malam ini.Ketua Polis Negara, Tan Sri Razarudin Husain berkata langkah itu bagi memastikan ketenteraman dan keselamatan awam terjaga, selepas keputusan pilihan raya diumumkan secara rasmi. "Pihak kita telah bersiap siaga 12 tengah malam nanti, mengadakan sekatan jalan raya di seluruh negara."Sekatan jalan raya berkenaan adalah amalan biasa setiap bulan yang dilaksanakan PDRM dan orang ramai tidak perlu panik," katanya.

(Ketua Polis Negara, Tan Sri Razarudin Husain/Foto fail Bernama)

Beliau menyatakan demikian dalam sidang media khas di Bukit Aman, di sini hari ini.Razarudin turut menasihati orang ramai agar tidak melakukan sebarang provokasi, perarakan atau meraikan kemenangan selepas pengumuman.


Kerajaan Perpaduan terus kekal, hormat keputusan PRU DUN ke-15 - PM

KUALA LUMPUR, 12 Ogos- Semua parti, tidak kira menang atau kalah hendaklah mengeratkan silaturrahim demi keamanan dan kemajuan negara.Perdana Menteri, Datuk Seri Anwar Ibrahim berkata keputusan Pilihan Raya Umum Dewan Undangan Negeri ke-15 (PRU DUN ke-15) adalah keputusan rakyat dan perlu dihormati."Hormat dalam erti kata bersedia menerima keputusan dengan baik. Kalau ada permasalahan, perundangan atau protes, perkara itu dibuat mengikut jalur, hukum dan juga peraturan yang ditetapkan SPR (Suruhanjaya Pilihan Raya)," kata Anwar dalam sidang media di ibu negara.

Anwar turut menegaskan bahawa kerajaan Persekutuan akan terus kekal malah lebih kukuh dan bekerja keras selepas PRU DUN ke-15 ini.

"Kita akan terus bertungkus-lumus bekerja, berkhidmat sesuai dengan hasrat kita membangun Malaysia Madani dan dasar Ekonomi Madani yang telah kita tubuhkan baru-baru ini," jelasnya.PRU DUN ke-15 menyaksikan gabungan PH-BN kekal mentadbir tiga negeri iaitu Selangor, Pulau Pinang dan Negeri Sembilan manakala Perikatan Nasional (PN) kekal di Kedah, Terengganu dan Kelantan.

Artikel BerkaitanPH-BN kekal kuasa di Selangor menang 29 kerusiPH terus teraju Pulau Pinang, PN kekal di KedahPAS pertahan kedudukan di Kelantan, Terengganu - SPR


Aminuddin angkat sumpah MB Negeri Sembilan

SERI MENANTI, 14 Ogos- Ahli Dewan Undangan Negeri (ADUN) Sikamat, Datuk Seri Aminuddin Harun mengangkat sumpah sebagai Menteri Besar Negeri Sembilan yang kesembilan hari ini.Aminuddin, 56, Pengerusi Pakatan Harapan Negeri Sembilan melafaz sumpah jawatan di hadapan Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir di Balairung Seri, Istana Besar Seri Menanti.Beliau dilantik semula ke jawatan itu selepas gabungan parti Kerajaan Perpaduan, iaitu Pakatan Harapan (PH) dan Barisan Nasional (BN) memenangi 31 daripada jumlah keseluruhan 36 kerusi DUN Negeri Sembilan dalam PRU DUN ke-15 pada Sabtu lalu.Aminuddin yang juga Naib Presiden Parti Keadilan Rakyat, mempertahankan kerusi DUN Sikamat selepas menewaskan calon Perikatan Nasional, Ahmad Raihan Muhammad Hilal dengan majoriti 2,662 undi.Dilahirkan pada 2 Januari 1967, beliau adalah pemegang Diploma Pengajian Perniagaan lulusan Institut Teknologi Mara (ITM) Shah Alam, mendirikan rumah tangga bersama Datin Seri Wan Hasni Wan Yusof  dan dikurniakam lima cahaya mata berumur 15 hingga 28 tahun.

(Datuk Seri Aminuddin Harun mengangkat sumpah sebagai Menteri Besar Negeri Sembilan yang kesembilan hari ini)


Kenaikan subsidi padi angkat martabat ekonomi pesawah

KUALA LUMPUR, 9 Ogos - Pengumuman Perdana Menteri, Datuk Seri Anwar Ibrahim mengenai kenaikan kadar Skim Subsidi Padi (SSHP) daripada RM360 per tan kepada RM500 berkuat kuasa hari ini, disambut baik semua pesawah di negeri jolokan jelapang padi sekali gus mendorong mereka lebih bersemangat untuk mengusahakan tanaman padi berkualiti.Di SEREMBAN, rata-rata pesawah yang ditemui RTM mengakui kenaikan itu dapat menambah sumber pendapatan selain meningkatkan pengeluaran padi."Dengan pengumuman daripada Perdana Menteri untuk menaikkan harga subsisi sedikit sebanyak membantu pesawah dari segi sumber pendapatan . Jika sebelum ini perbezaan satu tan padi adalah RM140 yang bersamaan dengan 1 hektar sawah. Kalau empat atau lima tan padi boleh mencecah dekat RM1000," kata Mohamad Khairul Abdul Rahim."Bila dinaikkan kadar subsidi kami sebagai pengusaha akan jadi lebih bersemangat untuk tingkatkan lagi hasil padi. Semakin banyak kita menghasil kuantiti padi semakin bertambah subsidi yang kami dapat," kata Mohamad Norazim Mustafa.Di KEDAH, komuniti pesawah di negeri itu menyifatkan kenaikan kadar SSHP dapat membantu mereka mendepani peningkatan kos pengeluaran padi."Saya mengucapkan terima kasih kepada Kerajaan Perpaduan kerana menaikkan harga subsidi daripada RM360 kepada RM500 per metrik tan. Kami pak tani rasa bersyukur dengan kenaikan tersebut kerana dapat membantu meringankan beban memandangkan pertanian tanaman padi sekarang terpaksa menanggung kos yang tinggi," kata Abu Bakar Ishak."Saya mengerjakan sawah seluas 16 relung (ukuran luas tanah), saya bersyukur sangat dengan pengumuman Perdana Menteri, ini akan meningkatkan lagi semangat saya mengerjakan sawah padi," kata Ibrahim Man."Kenaikan harga subsidi RM140 per tan dapat membantu petani seperti kami dari segi sumber pendapatan untuk menjalani kehidupan seharian," kata Asmunir Ibrahim.

Ibrahim Man (Kiri) dan Asmunir Ibrahim (Kanan)

Di MELAKA, peningkatan kadar SSPH itu ternyata memberi kelegaan kepada mereka."Bagi saya bertepatan apa yang diwar-warkan oleh Perdana Menteri. Dengan kenaikan harga jualan mungkin pihak kilang mainkan harga dari segi pemotongan jualan kita tapi kalau kenaikan pada subsidi jualan ini dapat membantu dari segi pembelian baja dan sebagainya untuk meningkatkan lagi jualan padi, " kata Suhaimi Mustapa."Setelah sekian lama kenaikan sebanyak RM140 ini merupakan kenaikan terbesar yang tidak pernah berlaku sebelum ini. Sesungguhnya kenaikan ini amat membantu pesawah-pesawah dalam menyediakan hasil padi yang lebih baik lagi, " kata Mohd Sabri Yusuf.Semalam Perdana Menteri mengumumkan kenaikan SSHP yang merupakan kenaikan terbesar dalam sejarah negara.Tambah beliau dengan kenaikan itu pesawah akan menerima sekurang-kurangnya RM1,700 per tan yang akan meningkatkan pendapatan pesawah negara ini.


Lebih 90% projek penyelenggaraan kuarters & premis KDN RMKe-12 giat dilaksanakan

KUALA LUMPUR, 9 Ogos -Kementerian Dalam Negeri (KDN) menubuhkan satu Pasukan Petugas Khas (Taskforce) Projek Penyelenggaraan Kuarters, Premis dan Fasiliti Agensi KDN bagi memastikan projek-projek yang diluluskan bawah Rancangan Malayisa ke-12 (RMKe-12) dapat dilaksanakan dengan segera dan memberi impak kepada penerima-penerima manfaat.

Ketua Setiausaha KDN, Datuk Haji Ruji Haji Ubi dalam satu kenyataan memaklumkan sehingga 5 Ogos lalu, daripada sejumlah 640 projek, sebanyak 90.1% sedang giat dilaksanakan di tapak, manakala 9.9% masih dalam peringkat perolehan.

Jelasnya KDN telah menerima peruntukan Rolling Plan 3 Rancangan Malaysia Kedua Belas (RP3 RMKe-12) sebanyak RM200 juta (Fasa 1) bagi Projek Penyelenggaraan Kuarters Agensi di Bawah KDN kepada jabatan atau agensi.

“Agihan seperti berikut Polis Diraja Malaysia (RM98,715,000.00), Jabatan Penjara Malaysia (RM41,000,000.00), Agensi Antidadah Kebangsaan (RM31,285,000.00), Jabatan Imigresen Malaysia (RM19,000,000.00) dan Agensi Penguatkuasaan Maritim Malaysia (RM10,000,000.00),” menurut kenyataan tersebut.

Pada 15 Julai lalu, Perdana Menteri Datuk Seri Anwar Ibrahim telah mengumumkan peruntukan tambahan sebanyak RM200 juta bagi kerja-kerja pembaikan kuarters, premis dan fasiliti bawah agensi KDN (Fasa 2).

Pengagihan peruntukan adalah Polis Diraja Malaysia (RM145,000,000.00), Eastern Sabah Security Command (ESSCOM) RM40,000,000.00 dan Jabatan Penjara Malaysia (RM15,000,000.00)

“Gerak kerja pelaksanaan projek bawah kelulusan Fasa 2 ini sedang rancak dimulakan dan dijangka siap dilaksanakan selewat-lewatnya Disember 2023,” menurut kenyataan sama.

(Perdana Menteri, Datuk Seri Anwar Ibrahim)


Lebih banyak pelaburan asing, sekiranya BN-PH kuasai Kelantan

PASIR PUTEH, 10 Ogos-Lebih banyak pelaburan asing dan domestik akan di bawa masuk ke Kelantan sekiranya gabungan Barisan Nasional (BN) dan Pakatan Harapan (PH) menang pada Pilihan Raya Umum Dewan Negeri Kelantan Ke 15 di negeri itu, Sabtu ini.Jaminan itu diberikan Timbalan Perdana Menteri Datuk Seri Dr Ahmad Zahid Hamidi yang turut memaklumkan langkah tersebut merupakan antara tumpuan yang akan di berikan BN-PH di bawah Kerajaan Perpaduan selain pemerkasaan sektor pendidikan dan mewujudkan peluang - peluang pekerjaaan kepada rakyat negeri itu."Azam kita selepas kemenangan di kelantan kita akan bawa lebih banyak pelabur asing untuk datang ke sini.'Bagi peluang pekerjaan kepada anak - anak kelantan bekerja. kita tidak mahu anak Kelantan lebih ramai yang menganggur akhirnya terpaksa mencari kerja di luar. Insya-Allah tidak kurang dari 100,000 peluang pekerjaan dalam tempoh lima tahun akan dapat di wujudkan", katanya ketika berucap pada Himpunan Jentera dan Penyokong BN-PH Pasir Puteh di Dewan Terbuka Uthmaniyah Kampung Pulau Lima di sini.Hadir sama, Setiausaha Agung UMNO, Datuk Dr Asyraf Wajdi Dusuki serta Pengerusi Badan Perhubungan UMNO Negeri, Datuk Ahmad Jazlan Yaakub. Sementara itu, Datuk Seri Dr Ahmad Zahid yang juga Presiden UMNO menegaskan kedudukan agama Islam tidak pernah tergugat mahupun terancam di bawah pentadbiran Kerajaan Perpaduan pimpinan Perdana Menteri, Datuk Seri Anwar Ibrahim. Sebaliknya menurut beliau peruntukan terhadap institusi dan hal ehwal Islam semakin bertambah sejak Kerajaan Perpaduan mengambil alih pentadbiran negara November tahun lepas.

(Timbalan Perdana Menteri Datuk Seri Dr Ahmad Zahid Hamidi/FOTO RTM)


Hari ASEAN ke-56 fokus capai Matlamat Pembangunan Mampan

KUALA LUMPUR, 8 Ogos - Kementerian Luar Negeri dengan kerjasama Sejahtera Centre for Sustainability and Humanity, Universiti lslam Antarabangsa Malaysia (UIAM) akan menganjurkan sambutan Hari ASEAN ke-56, pada Selasa.Sambutan Hari ASEAN bertemakan 'Promoting Regional Sustainable Growth', akan diadakan di Pusat Kebudayaan UIAM di Gombak, Selangor.Wisma Putra melalui kenyataan berkata, tema sambutan itu menggariskan kepentingan usaha-usaha bersama ke arah mencapai Matlamat Pembangunan Mampan (SDGs) untuk kepentingan semua."Ini terutamanya apabila dunia sedang berhadapan dengan geo-politik dan ekonomi global yang tidak menentu yang memberi kesan kepada kesejahteraan sosio-ekonomi rakyat."Ini akan memberi peluang kepada UIAM untuk mempamerkan usaha Sejahtera Centre dalam menginsankan pendidikan melalui SDGs.," katanya menerusi kenyataan media hari ini.

Jelasnya, terdapat juga pameran yang melibatkan syarikat-syarikat tempatan dan pertubuhan-pertubuhan bukan kerajaan (NGO) yang akan mengetengahkan penyelesaian inovatif dalam agenda kelestarian."Ini untuk menyokong pembangunan sosial, alam sekitar dan ekonomi," tambahnya.Kerjasama ini juga akan dapat membantu mengetengahkan usaha pelbagai sektor di Malaysia mempromosi kemampanan dan kelestarian ke arah menyumbang kepada strategi pembangunan Malaysia dalam melaksanakan SDGs. "Di peringkat nasional, usaha tersebut adalah lanjutan daripada usaha bersama ASEAN untuk mempromosi penglibatan komunal dalam memajukan pembangunan ekonomi mampan dan inklusif di rantau ini," katanya.Ini selaras dengan tema Pengerusi ASEAN 2023 “ASEAN Matters: Epicentrum of Growth”.


Anwar bertemu Erdogan di pentas PBB September ini, bincang tangani Islamofobia

KUALA BERANG, 10 Ogos - Kerjasama Malaysia-Turkiye dalam mengatasi Islamofobia diperkukuh pada persidangan Pertubuhan Bangsa Bersatu (PBB), September ini.Jelas Perdana Menteri, Datuk Seri Anwar Ibrahim perjumpaan itu antara perkara yang diminta Presiden Recep Tayyip Erdogan menerusi panggilan telefon mereka empat hari lepas.

"Erdogan kata pada saya, Anwar kita berdua mesti mengetuai pasukan Islam mempertahan Islam daripada cercaan barat sekarang ini ada Islamofobia, kita berdua Turkiye dan Malaysia kita pertahankan maruah islam. Dia (Erdogan) minta saya jumpa dia masa mesyuarat perhimpunan PBB di New York pada September," katanya dalam Ceramah Jelajah Perpaduan Madani di Telemong, di sini pada Rabu.Program itu dihadiri lebih 2,000 penyokong dan jentera Pakatan Harapan.


Pelaksanaan Cadangan Dasar Gaji Progresif jangan ambil masa terlalu lama

KUALA LUMPUR, 8 Ogos - Pelaksanaan Cadangan Dasar Gaji Progresif wajar dipertimbangkan secepat mungkin sekurang-kurangnya dalam tempoh 6 bulan dari sekarang, kata Presiden Majlis Rangkaian Kesatuan Sekerja Antarabangsa (UNI-MLC), Datuk Mohamed Shafie BP Mammal.Menurut beliau, pelaksanaan dasar itu akan membuka lebih banyak peluang pekerjaan di pasaran pekerja, sekali gus memastikan pekerja tidak terbeban dengan kos sara hidup."Saya berpendapat cadangan ini satu pengisian yang terbaik dalam waktu sekarang. Apa yang penting kita mesti terjemahkan gaji progresif sebagai satu rangka atau satu pelan tindakan supaya perkara ini dapat di laksanakan dengan cara yang terbaik."Ini setelah dapat persetujuan daripada semua pihak agar tidak mengambil masa yang panjang sekurang-kurangnya dalam tempoh enam bulan," katanya kepada RTM selepas menjadi tetamu dalam Program Bicara Naratif di Angkasapuri malam tadi.

Pada 7 Julai lalu, kerajaan memberi jaminan akan mengkaji semula gaji dan elaun penjawat awam seluruh negara dalam masa terdekat.Perdana Menteri Datuk Seri Anwar Ibrahim berkata, ini kerana kali terakhir kadar gaji berkenaan digubal adalah pada 2013 dan ia dilihat tidak setimpal dengan tugasan.Susulan itu, semalam Perdana Menteri mengumumkan Cadangan Dasar Gaji Progresif akan dibawa kepada Jemaah Menteri untuk memperhalusi mekanisme pelaksanaan secara berperingkat.Beliau berkata cadangan itu sekali gus meneroka keperluan bagi memperuntuk dana sebagai insentif berdasarkan kedudukan kewangan kerajaan serta keperluan dasar.Dasar itu dibincangkan dalam Mesyuarat Majlis Tindakan Ekonomi Negara (MTEN) pada Isnin sebagai satu anjakan ke arah memulihkan pasaran pekerja supaya gaji dapat dipertingkat dengan lebih konsisten dan pengagihannya lebih seimbang.

ARTIKEL BERKAITAN:Dasar Gaji Progresif, pembentangan kertas putih di Parlimen pada September Kerajaan perhalusi pelaksanaan Dasar Gaji ProgresifJamin upah lebih adil, perlu dasar penentuan gaji bersesuaianCUEPACS harap kerajaan segerakan kenaikan imbuhan penjawat awam


Untuk rakyat, kerajaan perkenal dua pakej telekomunikasi lebih murah

KUALA LUMPUR, 7 Ogos –Sebagai penghargaan kepada rakyat, selain usaha merapatkan jurang digital, dua pakej telekomunikasi lebih murah diperkenal iaitu Pakej 5G RAHMAH dan Insentif Postpaid RAHMAH Penjawat Awam.

Menteri Komunikasi dan Digital, Fahmi Fadzil dalam satu kenyataan memaklumkan pakej tersebut yang diperkenalkan sempena Bulan Kebangsaan merupakan pakej perkhidmatan internet yang lebih murah berbanding yang tersedia dalam pasaran.

“Pakej 5G RAHMAH ialah pakej telefon pintar 5G pelan data (device bundle) dengan harga telefon pintar jenama Samsung A14 5G dan Honor 90 Lite 5G serendah RM240 berserta pelan data sebanyak 60GB pada harga RM60 sebulan. Pakej ini terbuka untuk dilanggan oleh seluruh rakyat Malaysia,” menurut kenyataan itu.

Bagi golongan B40, sejumlah 100,000 pelanggan terawal akan menikmati Pakej 5G RAHMAH dengan harga telefon pintar serendah RM120.

“Pakej tersebut akan berada di pasaran bermula pada 31 Ogos 2023 dengan kontrak langganan selama 24 bulan. Pakej ini turut menawarkan tempoh waranti 2 tahun berbanding hanya setahun sebelum ini,” kata Fahmi.

Sebagai menghargai penjawat awam, Insentif Postpaid RAHMAH Penjawat Awam turut diperkenalkan dengan pemberian rebat RM10 sebulan dan terpakai untuk mana-mana pakej postpaid sedia ada.

“Ini bermakna, penjawat awam mendapat manfaat penjimatan pakej postpaid sebanyak RM120 setahun. Pakej ini juga akan berkuat-kuasa bermula 31 Ogos 2023,” menurut kenyataan sama.

Jelas Fahmi, ke dua-dua pakej itu merupakan inisiatif Kementerian Komunikasi dan Digital (KKD) dengan kerjasama Suruhanjaya Komunikasi dan Multimedia Malaysia (MCMC), syarikat penyedia perkhidmatan telekomunikasi (telco) yang terlibat serta dua (2) syarikat pengeluar peranti iaitu Samsung Malaysia dan Honor Malaysia.

“Kerajaan Perpaduan serius dalam usaha merapatkan jurang digital serta memastikan rakyat mendapat internet berkualiti pada harga berpatutan,” kata Fahmi yang turut memperjelaskan langkah itu selari dengan visi dan kerangka Ekonomi MADANI yang turut memberi fokus kepada inisiatif mengurangkan beban ekonomi rakyat.

(Menteri Komunikasi dan Digital, Fahmi Fadzil/Foto BERNAMA)


Karnival Jualan Agro Madani Melaka bakal disertai 136 usahawan

(Pengarah FAMA Melaka, Hairudin Yunos (dua, kiri) pada Program Jualan Khas Agro Madani di tapak Pasar Tani Merlimau/ BERNAMA)

JASIN, 6 Ogos- Lembaga Pemasaran Pertanian Persekutuan (FAMA) Melaka akan mengadakan Karnival Jualan Agro Madani peringkat negeri pada 30 Ogos hingga 3 September depan di Dataran Sejarah Ayer Keroh membabitkan 136 usahawan.Pengarah FAMA Melaka, Hairudin Yunos berkata karnival itu meliputi beberapa kluster iaitu Industri Makanan dan Asas Tani, florikultur,  makanan segar, makanan popular, kendera saji  dan Jualan Agro MADANI.Katanya, fokus utama pelaksanaan program adalah untuk memberi penjimatan antara 10 hingga 30 peratus tawaran harga lebih rendah daripada harga pasaran, di samping membantu usahawan memasarkan produk mereka."Selain daripada aktiviti jualan, antara tarikan utama pada program ini ialah pertunjukan bunga api sempena Malam Ambang Merdeka, forum perdana, townhall usahawan, pertandingan nyanyian lagu patriotik, petting zoo dan Muay Thai sepanjang lima hari penganjuran program itu," katanya kepada pemberita di sini hari ini.

Beliau ditemui pada Program Jualan Khas Agro Madani di tapak Pasar Tani Merlimau sempena memperingati pengisytiharan sambutan Hari Peladang kali Pertama pada 6 Ogos 1972.Dalam pada itu Hairudin berkata FAMA juga menyasarkan nilai jualan sebanyak RM1.2 juta sehingga akhir tahun ini menerusi Program Jualan Agro MADANI.Setakat Julai, pihaknya telah mencapai nilai jualan sebanyak RM400,000 melibatkan 50 penganjuran.Ujarnya, FAMA akan menambah operasi jualan melibatkan 250 outlet di lokasi dikenal pasti sehingga Disember melibatkan 140 usahawan tani."Kita juga dibantu oleh usahawan yang mengadakan jualan istimewa menyokong program kita ini dengan menjual ayam dengan pengurangan sebanyak RM3. Hari ini kita ada di seluruh Melaka, kita ada tiga 'outlet' di seluruh daerah. Kita ada di Jasin, di pasar tani Merlimau ini kita ada di Melaka Tengah di outlet peruncitan FAMA, milik usahawan kita di Duyong dan kita ada di pasar tani Alor Gajah pagi ini juga, jadi tiga tiga lokasi ini kita langsungkan serentak pada format yang sama juga," katanya.


Muzium Agong, kongsi perjalanan sebagai YDP Agong dan Permaisuri - Tunku Azizah

KUANTAN, 5 Ogos- Seri Paduka Baginda Raja Permaisuri Agong, Tunku Hajah Azizah Aminah Maimunah Iskandariah bertitah untuk mewujudkan Muzium Agong yang bakal menempatkan pelbagai lakaran perjalanan selama lima tahun Seri Paduka Baginda Al-Sultan Abdullah Ri’ayatuddin Al-Mustafa Billah Shah sebagai Yang di-Pertuan Agong.Titah baginda, segala hadiah dan kurniaan selama lima tahun tersebut akan ditempatkan Muzium Agong dan dipamerkan kepada rakyat bagaimana permulaan dan pengakhiran Seri Paduka Baginda sebagai Yang di-Pertuan Agong.Turut dipamerkan adalah legasi peninggalan di sepanjang pemerintahan Almarhum Paduka Ayahanda Sultan Haji Ahmad ketika baginda dilantik sebagai Yang di-Pertuan Agong suatu ketika dahulu."Kita akan letak dalam Muzium Agong itu kerana Pahang sudah memberikan dua Agong kepada Malaysia. Semua itu akan dipamerkan di sana.Beta ucap terima kasih kepada kerajaan negeri kerana selalu menyokong beta termasuk usaha ini untuk dilaksana," titah baginda Tunku Azizah ketika mencemar duli berangkat menyempurnakan Majlis Perasmian Pameran ‘Pahang In Nature’ di Muzium Seni Kontemporari (MOCA) di Kompleks Muzium Sultan Haji Ahmad Shah pada Jumaat.

Pameran tersebut mempamerkan 33 hasil karya artis daripada Tengku Marina Tengku Ibrahim, selain sembilan galeri antaranya Galeri Etnografi, Taman Bunyi-bunyian dan alat-alat muzik yang mempamerkan alat muzik seperti gambus, gitar dan piano.Penubuhan MOCA pertama di Malaysia bakal memberikan pemahaman kepada masyarakat tentang kepentingan menghayati dan menghargai karya seni terutamanya dalam melestarikan warisan tradisi.


Isu kadar gaji termasuk gaji siswazah, skim saraan dibincangkan minggu depan - PM

BUKIT MERTAJAM, 5 Ogos- Kerajaan akan membincangkan isu berkaitan kadar gaji keseluruhan penjawat awam dan skim saraan termasuk isu gaji siswazah pada Mesyuarat Jawatankuasa Penyelarasan Gaji yang akan dipengerusikan Datuk Seri Anwar Ibrahim minggu hadapan.Jelas perdana menteri, mesyuarat tersebut sudah ditetapkan oleh Ketua Setiausaha Negara, Tan Sri Mohd Zuki Ali.

"Penyelarasan (gaji) itu setiap 10 tahun, sekarang sudah menjangkau 12 tahun. Jawatankuasa itu tidak bermesyuarat sebelum ini, jadi semua perkara ini (isu gaji) kita akan ambil kira (bincangkan)."Saya telah jelaskan bahawa umumnya kadar upah gaji penjawat awam termasuk polis, tentera dan tentera tidak berpencen itu rendah."Semua ini kita akan masukkan (bincangkan) dan Insya-Allah tertakluk kepada keupayaan ekonomi, kita naikkan (gaji) (secara) berperingkat," katanya ketika ditemui pemberita selepas merasmikan Persidangan Kebangsaan Ekonomi Malaysia (PERKEM ke-16) di Seberang Jaya.Isu gaji siswazah mendapat perhatian apabila kadar itu dianggap merosot ke paras gaji minimum.Sementara itu, kepakaran yang dimiliki Institut Pengajian Tinggi (IPT) dan universiti dalam negara akan diangkat bersama kerajaan pusat untuk terus memacu kemajuan negara.Ke arah itu, beliau akan meminta pengurusan IPT terbabit agar memberikan data terperinci berkaitan kepakaran setiap institusi untuk bekerjasama dengan pentadbiran kerajaan pusat.Perdana menteri berkata, menjadi satu kerugian kepada negara, sekiranya ia tidak dipraktikkan berbanding negara China yang sudah lama berbuat demikian."Mesti ada sinergi dengan universiti tanpa kecuali, sebaik ada kepakaran universiti mesti dimanfaatkan sepenuhnya, jika tidak ini satu kerugian buat negara."Jadi saya sudah minta laporan secara terperinci setiap universiti, berikan bidang-bidang tenaga akademik atau penyelidik dan kita boleh sesuaikan di jabatan (atau) kementerian berkaitan supaya sinergi ini dimanfaatkan."Saya lihat negara China lebih aktif memanfaatkan (perkara) ini, (bagaimanapun) kita masih lagi ikut pendekatan lama," katanya dalam ucapan beliau pada majlis itu.Seramai 91 individu dalam pelbagai bidang kepakaran negara termasuk Indonesia terlibat dalam PERKEM ke-16 dengan melibatkan pembentangan sebanyak 76 kertas kerja.Pensyarah Kanan Bahagian Ekonomi Pusat Pengajian Sains Kemasyarakatan Universiti Sains Malaysia (USM), Dr Abdul Rais Abdul Latiff menyifatkan persidangan itu mampu menyumbang kepada pembentukan model dasar yang lebih baik serta membantu dalam pembentukan dasar lebih stabil untuk proses pemulihan dan pertumbuhan ekonomi negara lebih kukuh."Untuk proses pemulihan dan pertumbuhan ekonomi negara lebih kukuh, iya, seperti dikatakan perdana menteri bahawa sumbangan ahli akademik merupakan satu sumbangan besar dalam membantu kerajaan membentuk sebuah negara berdaya tahan terutamanya dalam era ketidaktentuan geopolitik," katanya.

(Anwar Ibrahim (biru) pada Persidangan Kebangsaan Ekonomi Malaysia ke-16di Seberang Jaya, Pulau Pinang/FB Anwar Ibrahim)


TVET JELITA sasar 150,000 pelajar wanita kuasai pelbagai kemahiran

KUALA LUMPUR, 3 Ogos - Pendidikan dan Latihan Teknikal dan Vokasional (TVET) menyasarkan pengambilan seramai 150,000 pelajar wanita untuk mendaftar di bawah Program Job Empowerment by Learning and Inclusive Technical Advancement (JELITA) menjelang tahun 2026.Timbalan Perdana Menteri, Datuk Seri Ahmad Zahid Hamidi berkata program itu merupakan peluang terbaik untuk kaum wanita menceburkan diri dalam pelbagai kemahiran bagi meningkatkan ekonomi golongan wanita negara ini."Program ini merangkumi bidang seperti teknologi maklumat, kejuruteraan, teknologi agro sehingga kepada reka bentuk fesyen, seni kreatif, industri halal dan pelbagai lagi. "Setiap kursus direka sejajar dengan trend industri semasa dan ramalan pasaran kerja masa hadapan."Malah program ini juga menawarkan pakej penyediaan pengajian eksklusif hasil kerjasama dengan rakan industri yang sedia menawarkan lebih 1,000 peluang pekerjaan mengikut keperluan pasaran."Program JELITA ini tidak hanya berhenti pada penyampaian latihan tetapi juga bertujuan untuk menyediakan sokongan selepas latihan," katanya.Tambah beliau, usaha ini diperkenalkan kerana wanita seringkali berhadapan dengan cabaran ekonomi dan sosial yang unik antaranya diskriminasi jantina, perbezaan gaji dan kesukaran untuk memasuki bidang pekerjaan yang didominasi oleh kaum lelaki.

(Majlis Pelancaran JELITA di Pusat Perdagangan Dunia (WTC)/FOTO Zahid Hamidi)

Beliau berkata demikian ketika berucap pada Majlis Pelancaran JELITA di Pusat Perdagangan Dunia (WTC) di sini hari ini.JELITA menawarkan 10 bidang kemahiran dan pensijilan lebih tinggi dan luas, selain menjalinkan kerjasama dengan 74 rakan strategik bagi memastikan program dan pensijilan ditawarkan selaras keperluan industri.Antara rakan strategik bagi program JELITA adalah Kolej Universiti Agrosains Malaysia (UCAM) dan Universiti Teknikal Malaysia Melaka (UTeM).Kedua-dua institusi itu akan berperanan sebagai penyedia latihan dan fasilitator untuk menyediakan tenaga mahir berkualiti khusus untuk wanita.Pada 27 Julai lalu, Perdana Menteri Datuk Seri Anwar Ibrahim dalam ucapannya pada Majlis Peluncuran Ekonomi MADANI: Memperkasa Rakyat, mahu jurang jantina dalam pasaran buruh harus dirapatkan.Ini bagi meningkatkan kadar penyertaan buruh wanita untuk mencecah 60 peratus supaya lebih setanding dengan ekonomi serantau.Anwar berkata, rakyat Malaysia perlu mempunyai peluang yang saksama bagi mengecap kejayaan yang bermakna sama ada dalam kerjaya atau perniagaan mereka.

ARTIKEL BERKAITAN:Ekonomi Madani sasar jadikan Malaysia 30 ekonomi terbesar duniaPM mahu buruh wanita cecah 60 peratus setanding ekonomi serantau


KPWKM sedia bantu jurugambar wanita Acacia Diana

SERDANG, 3 Ogos - Kementerian Pembangunan Wanita, Keluarga dan Masyarakat (KPWKM) bersedia membantu seorang jurugambar, Acacia Diana yang trauma menjadi mangsa hendap seorang lelaki tempatan, selama 8 tahun.Menterinya, Datuk Seri Nancy Shukri berkata, pihaknya menerima laporan mengenai kejadian berkenaan dan sedang menunggu laporan terperinci yang merangkumi siasatan serta kronologi kejadian.“Kami ada menerima laporan mengenai kejadian tersebut, namun laporan yang terperinci masih belum diterima."Setelah kami terima laporan lengkap, kami akan cuba membantu," katanya.Beliau berkata demikian pada sidang media Majlis Jerayawara Kasih KPWKM @Advokasi Antigangguan Seksual di Malaysia Agro Exposition Park Serdang (MAEPS) Mardi, Serdang.

Nancy turut menegaskan sekiranya menjadi mangsa gangguan seksual atau jenayah intip mahupun hendap, beliau menasihatkan mangsa agar tidak takut untuk membuat laporan polis secepat mungkin.“Pertama sekali, sekiranya anda menjadi mangsa ‘stalker’, buat laporan polis serta merta kerana laporan ini akan dijadikan bukti sekiranya mangsa ingin mendapatkan khidmat guaman atau sekiranya mangsa ingin mengambil tindakan lanjut terhadap pelaku.“Bagaimanapun, untuk penjawat awam, mungkin ada beberapa prosedur atau SOP yang perlu dipatuhi. Tetapi, apa yang penting, buat laporan polis terlebih dahulu,” katanya.Pada 16 Julai lalu, Acacia membuat laporan polis buat kali ketiga selepas mendedahkan dirinya diganggu oleh seorang lelaki sama dengan mesej lucah. Acacia pernah membuat tiga laporan polis berhubung kejadian yang sama iaitu pada tahun 2018, 2022 dan 16 Julai 2023.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata pihaknya telah melengkapkan kertas siasatan untuk dihantar kepada Timbalan Pendakwa Raya pada semalam.


KKR serah tiga SST berjumlah RM527 juta kepada kontraktor projek kesihatan

KUALA LUMPUR, 3 Ogos - Kementerian Kerja Raya (KKR) telah menyerahkan tiga Surat Setuju Terima (SST) kepada syarikat yang terpilih berkaitan pelaksanaan projek-projek kesihatan milik Kesihatan Malaysia (KKM).Menteri Kerja Raya, Datuk Seri Alexander Nanta Linggi berkata, jumlah keseluruhan projek kesihatan itu sebanyak RM527 juta untuk tahun ini.Katanya, projek itu bertujuan untuk mengurangkan kesesakan di Jabatan Kecemasan sedia ada yang dibina pada tahun 1973 yang kini sudah tidak mampu untuk menampung pertambahan bilangan pesakit dengan kadar purata 42, 500 orang setahun.SST itu untuk Projek Pembinaan Projek Pembinaan Blok Baru Jabatan Kecemasan dan Trauma Hospital Kuala Kangsar, Perak dengan kos projek sebanyak RM20.2 juta."Setiap kontraktor yang menerima SST ini haruslah menyiapkan setiap projek mengikut jadual dan tanggungjawab sebagai satu amanah agar manfaat fasiliti tersebut dapat dinikmati rakyat," tegasnya.Beliau berkata, selaku peneraju sektor pembangunan pembinaan dan infrastruktur negara, kementeriannya berusaha menyediakan fasiliti kesihatan terbaik kepada rakyat.

Katanya, pengeluaran segera SST kepada syarikat telah dipilih melalui proses Perolehan Kerajaan."Ini antara strategi KKR untuk merancakkan semula sektor pembinaan secara tidak langsung dapat membantu dari sudut ekonomi golongan kontrator daripada pelbagai kelas termasuk kontraktor kecil G1 hingga G4," katanya.Tambah beliau, ini selari dengan seruan Perdana Menteri Datuk Seri Anwar Ibrahim yang telah melancarkan Ekonomi MADANI: Memperkasa Rakyat sebagai kerangka ekonomi Malaysia yang baharu.Katanya, Jabatan Kerja Raya (JKR) melalui cawangan Kerja Kesihatan terlibat dengan 163 projek fasiliti kesihatan di seluruh negara bermula dari Rancangan Malaysia Ke-9 (RMK 9) 2006-2010.Sehingga 3 Julai, sebanyak 31 projek di peringkat perancangan, 4 peringkat reka bentuk, 12 di peringkat perolehan, 71 di peringkat pembinaan dan 45 projek telah berjaya diserahkan oleh JKR kepada KKM dengan nilai kos keseluruhan 163 projek yang berjumlah RM14.6 bilion."KKR juga terus mengambil langkah proaktif dan menggandakan pelbagai inisiatif untuk mengimbangi pertumbuhan dengan konsolidasi fiskal yang mempunyai impak secara langsung kepada rakyat, penggiat industri pembinaan dan pembangunan sektor pembinaan dalm mencapai hasrat dan kejayaan Ekonomi MADANI," katanya.


Sarawak anjur Festival Filem Asia Pasifik tahun depan

KUCHING, 3 Ogos - Sarawak akan menganjurkan Festival Filem Asia Pasifik (APFF) tahun depan, kata Menteri Pelancongan, Industri Kreatif dan Seni Persembahan negeri Datuk Seri Abdul Karim Rahman Hamzah.Beliau berkata festival itu dirancang diadakan di Miri dan perkara tersebut telah disahkan oleh Setiausaha Agung Persekutuan Produser Filem Asia Pasifik (FPA) Suhan Pansha dan Presiden Persatuan Penerbit Filem Malaysia (FPM) Livan Tajan.“Bagi pihak kementerian, kami gembira untuk menyokong inisiatif ini kerana tiga sebab, pertama kami akan menerima lebih ramai pelancong memasuki Sarawak dan kedua, APFF meliputi 22 negara di Asia Pasifik daripada Korea Selatan dan Jepun hinggalah ke New Zealand dan Australia.“Ketiga, ia dianjurkan oleh ahli profesional yang sama yang telah menganjurkan AIFFA (Festival dan Anugerah Filem Antarabangsa ASEAN) dan Pansha telah memaklumkan kepada saya bahawa beliau telah pergi ke banyak festival dan antara yang terbaik dikelolakan di rantau ini ialah AIFFA di Kuching,” katanya.

Beliau berkata demikian dalam ucapannya yang dibacakan oleh timbalannya Datuk Snowdan Lawan pada AIFFA 2023 Filmbiz World di sini hari ini..Terdahulu, Abdul Karim berkata AIFFA Filmbiz World adalah platform bagi pakar-pakar industri filem berkongsi pengetahuan dan pengalaman dalam industri itu.“Sebagai perkembangan AIFFA untuk Sarawak tahun ini, saya sukacita memaklumkan satu persatuan baharu didaftarkan awal tahun ini, dikenali sebagai Persatuan Kolektif Filem Sarawak.“Antara objektifnya termasuk pembangunan bakat di Sarawak dan untuk memelihara standard industri filem dan TV Sarawak menerusi dasar kerajaan,” katanya.Pada majlis itu, Persatuan Kolektif Filem Sarawak dan Dana Filem Malindo menandatangani memorandum persefahaman (MoU) yang antara lain menggariskan kerjasama antara kedua-dua pihak berhubung pelaburan menerusi dana filem, selain mengenal pasti mereka yang layak untuk menerima dana tersebut di negeri ini dan juga seluruh Borneo. - BERNAMA


Malaysia, Brunei sepakat tandatangan tiga MoU

(Sultan Hassanal Bolkiah dan Anwar Ibrahim)

PUTRAJAYA, 8 Ogos- Sebanyak tiga memorandum persefahaman (MoU) berjaya ditandatangan menerusi pertemuan antara Sultan Brunei, Sultan Hassanal Bolkiah dan Perdana Menteri, Datuk Seri Anwar Ibrahim di Seri Perdana, di sini, hari ini. MoU pertama adalah berkenaan Perpindahan Banduan Antarabangsa (ATAS) yang ditandatangani Menteri Dalam Negeri, Datuk Seri Saifuddin Nasution dan rakan sejawatannya, Datuk Seri Setia Awang Haji Ahamaddin Abdul Rahman.  MoU kedua melibatkan kerjasama dalam bidang belia dan sukan yang ditandatangani Menteri Belia dan Sukan, Hannah Yeoh.

MoU terakhir adalah kerjasama dalam bidang kehakiman syariah yang ditandatangani Ketua Pengarah dan Ketua Hakim Syarie Jabatan Kehakiman Syariah Malaysia, Datuk Mohd Amran Mat Zain dan Ketua Hakim Syarie Brunei, Pehin Orang Kaya Paduka Seri Utama Datuk Paduka Seri Setia Awang Salim Besar.

Lawatan negara Sultan Hassanal Bolkiah itu bertepatan dengan Perundingan Tahunan Pemimpin Malaysia-Brunei (ALC) Ke-24 yang akan dihadiri baginda dan Anwar.  ALC akan memberi peluang kepada kedua-dua pemimpin untuk mengkaji semula kemajuan kerjasama dua hala dan membincangkan isu tertunggak serta bertukar pandangan mengenai isu serantau dan antarabangsa yang mempunyai kepentingan bersama.  Ia sekali gus akan mengukuhkan lagi hubungan yang telah terjalin lama dan kerjasama pelbagai aspek antara kedua-dua negara serta rakan kongsi di ASEAN.  Tahun lalu, Brunei adalah rakan dagangan ke-26 terbesar Malaysia dan keenam terbesar ASEAN dengan jumlah perdagangan berjumlah RM13.22 bilion (AS$2.98 bilion) peningkatan 68.4% berbanding nilai dicatatkan pada 2021.


Bonda Sultan Mizan mangkat 3.19 pagi tadi

KUALA TERENGGANU, 3 Ogos - Bonda Sultan Terengganu Tengku Besar Terengganu Fatimah @ Sharifah Non Alsagoff Abdillah mangkat pada 3.17 pagi Khamis di Kuala Lumpur.Datuk Pengelola Bijaya Diraja Datuk Mohd Sophian Abu Bakar menerusi kenyataan berkata jenazah Allahyarham tiba di Lapangan Terbang Mahmud pada 2.44 petang tadi dengan pesawat khas dari Kuala Lumpur.Kemudian jenazah akan dibawa ke Masjid Al-Muktafi Billah Shah, Ladang, Kuala Terengganu untuk solat jenazah dan penghormatan terakhir.Jenazah Allahyarham akan dibawa ke Makam DiRaja Masjid Al-Muktafi Billah Shah, Ladang sekitar 4 petang untuk istiadat pemakaman.Susulan itu, Tuanku Mizan Zainal memperkenankan tempoh berkabung selama lima hari mulai hari ini hingga 7 Ogos."Majlis tahlil akan diadakan selama lima malam berturut-turut di Balai Islam, Istana Syaqiyyyah, mulai 8.15 malam ini," katanya.


KKM dalam proses dapatkan 150,000 vaksin influenza untuk staf

PUTRAJAYA, 2 Ogos - Kementerian Kesihatan (KKM) sedang dalam proses mendapatkan sekurang-kurangnya 150,000 vaksin influenza untuk tahun ini.Menterinya Dr. Zaliha Mustafa berkata, vaksin itu akan diberikan kepada petugas kesihatan khususnya petugas barisan hadapan."Kita tengah menunggu untuk pembelian influenza vaksin,” katanya.Beliau bercakap kepada media selepas merasmikan Majlis sambutan Hari Keselamatan dan Kesihatan Pekerjaan Peringkat Kementerian Kesihatan 2023 di sini, hari ini.Jelasnya KKM terus komited dalam memastikan keselamatan dan kesihatan pekerja terjaga menerusi Program Komuniti Sihat Pembina Negara (KOSPEN) WOW.Katanya, ini merupakan platform dalam menyuntik advokasi kesihatan dan mempersiapkan warga kerja KKM ke arah tahap kesihatan terbaik demi meneruskan perjuangan dalam memperkasakan sistem kesihatan negara.


Ahli Parlimen disaran jalani pemeriksaan kesihatan

PUTRAJAYA, 2 Ogos - Jemaah menteri dan ahli Parlimen sekali lagi dinasihatkan untuk menjalankan saringan kesihatan sekurang-kurangnya setahun sekali.Menurut Menteri Kesihatan Dr. Zaliha Mustafa perkara itu disuarakan Perdana Menteri Datuk Seri Anwar Ibrahim dalam mesyuarat kabinet hari ini.Jelasnya bagi menggalakkan usaha itu  pihaknya akan melaksanakan program serta aktiviti kesihatan khususnya saringan kesihatan pada sesi pembukaan parlimen yang akan datang."Kita memperingatkan semua ahli parlimen untuk menjaga kesihatan masing-masing. Saya tak pasti kalau sesi sebelum ini tapi untuk sesi kali ini memang kita telah pun mengemukakan cadangan ini."Cadangan itu telah dilakukan oleh speaker Dewan Rakyat tempoh hari dan kita dalam jawantankuasa ANMS juga yang dipengerusikan Timbalan Perdana Menteri pada tempoh hari ada juga yang menyarankan untuk ahli-ahli parlimen dan semua pekerja untuk menggalakkan melakukan saringan kesihatan," katanya yang berharap semua ahli parlimen mengambil ikhtibar pemergian Menteri Perdagangan Dalam Negeri dan Kos Sara Hidup, Allahyarham Datuk Seri Salahuddin Ayub pada 23 Julai lepas.Beliau bercakap kepada media selepas merasmikan Majlis sambutan Hari Keselamatan dan Kesihatan Pekerjaan Peringkat Kementerian Kesihatan 2023 di Putrajaya."Contohnya baru ni apa yang berlaku kepada Allahyarham (Salahuddin), kita memperingatkan kepada semua ahli Parlimen untuk menjaga kesihatan masing-masing,” katanya.

Pada 23 Julai lalu, Salahuddin, 61, yang juga Ahli Parlimen Pulai meninggal dunia di Hospital Sultanah Bahiyah (HSB) di Alor Setar.Beliau menghembuskan nafas terakhirnya pada 9.23 malam ketika dirawat di unit rawatan rapi HSB.Allahyarham yang memulakan inisiatif Rahmah, dikejarkan ke Jabatan Kecemasan HSB pada 21 Julai lalu untuk rawatan kecemasan selepas mengalami mual dan muntah-muntah.Pemeriksaan doktor pakar kemudiannya mengesahkan Salahuddin mengalami pendarahan otak.Beliau kemudiannya menjalani pembedahan pada pagi Sabtu, sebelum ditidurkan di bawah pengawasan rapi pakar pembedahan dan perubatan HSB.

ARTIKEL BERKAITAN:Salahuddin meninggal dunia pukul 9.23 malamAllahyarham Datuk Seri Salahuddin, selamat dikebumikanAgong, Permaisuri zahir ucapan takziah kepada seluruh keluarga SalahuddinPM dukacita pemergian Allahyarham SalahuddinDatuk Seri Salahuddin selesai jalani pembedahan, kini ditempatkan di ICU


Polis sahkan ucapan Fahmi Fadzil tiada sebarang unsur kempen politik

SHAH ALAM, 2 Ogos - Tiada sebarang unsur kempen politik, dalam ucapan Menteri Komunikasi dan Digital, Fahmi Fadzil yang dilaporkan berlaku di Masjid Nurul Yaqin, Kampung Melayu Seri Kundang, Rawang, Ahad lepas. Ketua Polis Selangor, Datuk Hussein Omar Khan berkata ini berikutan selepas hasil penelitian rakaman video berdurasi 12 minit yang mengandungi ucapan Fahmi di masjid berkenaan. "Pihak polis tidak mendapati sebarang unsur-unsur ucapan kempen, dalam tempoh hampir 12 minit ucapan oleh menteri itu adalah berhubung penerangan beliau berkaitan isu kumpulan muzik The 1975," katanya.Hussein Omar berkata demikian pada sidang media di Ibu Pejabat Polis Kontinjen (IPK) Selangor, hari ini.Tambah beliau setakat ini seramai lapan saksi termasuk pengadu dipanggil bagi membantu siasatan.Pihak polis juga telah mengenal pasti pemilik akaun yang menyebarkan video itu dan usaha mengesan sedang giat dilakukan kerana membuat kenyataan tidak benar.Kes disiasat mengikut Seksyen 500 Kanun Keseksaan, Seksyen 233 Akta Komunikasi dan Multimedia 1998 serta Seksyen 4A (1) Akta Kesalahan Pilihan Raya 1954.

Semalam, Fahmi Fadzil yang juga ahli Parlimen Lembah Pantai itu sedang mempertimbangkan untuk memfailkan saman terhadap pihak yang memfitnahnya dan sedia memberi kerjasama dengan JAIS berkait ucapan beliau ketika berada di sebuah masjid di Rawang pada Ahad.Sebelum ini, tular gambar Fahmi di media sosial ketika berucap di sebuah masjid.Bagaimanapun, Fahmi menerusi laman Facebook menafikan dakwaan bahawa beliau sedang berkempen.Fahmi turut memberitahu dijemput oleh kariah masjid bagi mengulas berhubung isu kumpulan The 1975 dan pembatalan Festival Good Vibes.

ARTIKEL BERKAITAN:Fahmi sedia beri kerjasama dengan JAIS


PM beri jaminan selesai isu miskin tegar, pendidikan kaum India

KUALA LUMPUR, 2 Ogos- Perdana Menteri, Datuk Seri Anwar Ibrahim memberi jaminan akan menyelesaikan isu kemiskinan tegar dan pendidikan yang membelenggu kaum India di negara ini.Jelas beliau, semua pihak perlu menolak kepentingan politik buat sementara waktu, tetapi perlu bekerjasama dalam menyelesaikan isu lebih penting seperti soal kemiskinan tegar."Dalam tempoh setahun, kita tidak perlu bercakap mengenai jawatan. Saya mahu menunaikan janji saya, terutamanya kepada masyarakat Melayu, India dan semua kaum yang miskin."Itu impian saya. Saya teruja untuk (menyelesaikan) perkara ini. Saya bersusah payah selama sedekad untuk membantu golongan miskin. Sebagai perdana menteri, saya akan lakukannya," katanya dalam pertemuan khas bersama MIC di ibu negara.Tambah Anwar, beliau bukan perdana menteri untuk satu kaum sahaja, sebaliknya perdana menteri bagi seluruh rakyat Malaysia dan memikul tanggungjawab untuk menjaga kepentingan semua pihak.Hadir sama dalam majlis itu, Timbalan Perdana Menteri merangkap Pengerusi Barisan Nasional, Datuk Seri Dr Ahmad Zahid Hamidi; Presiden MIC, Tan Sri SA Vigneswaran; Timbalan Presiden MIC, Datuk Seri M Saravanan; dan pimpinan kanan MIC di bahagian pusat dan bahagian.Vigneswaran juga mengumumkan bahawa MIC akan turut berkempen bersama calon Kerajaan Perpaduan pada Pilihan Raya Umum Dewan Undangan Negeri Ke-15 (PRU DUN Ke-15), selain mengumumkan akan bekerjasama bersama Parti Makkal Sakti Malaysia (Makkal Sakti) serta Friends of BN.Sementara itu, komitmen perdana menteri yang mahu mengatasi masalah kemiskinan tegar dan isu pendidikan dalam kalangan masyarakat India dipuji.

"Memang memberi satu semangat kepada ahli MIC, yang mana perdana menteri telah menjanjikan beberapa isu. Bukan setakat itu, selepas 50 tahun, (Anwar menjadi) perdana menteri kedua datang ke bangunan MIC. Saya ingat (ia telah memberi) motivasi kepada ketua bahagian, ketua cawangan untuk bekerja pada PRU DUN Ke-15," Datuk T. Mohan, Naib Presiden MIC."Bukan saya saja, (tetapi) seluruh warga MIC rasa gembira dengan kehadiran perdana menteri ke bangunan MIC," J. Dhinagaran, Pengerusi MIC Pulau Pinang."Beliau (Anwar) benar-benar ingin mengambil langkah-langkah untuk menyelesaikan masalah (kemiskinan) dalam kadar segera seperti beliau janjikan pada akhir tahun 2023. Kita harus puji keberanian, ini satu keberanian dan memerlukan tindakan daripada seorang perdana menteri yang tepat pada masanya," Datuk Seri R.S. Thanenthiran, Presiden Parti Makkal Sakti.

(SA Vigneswaran, Anwar Ibrahim, Ahmad Zahid Hamidi dan M Saravanan)


Bantuan RM1,000 untuk jemaah haji, perumahan untuk semua antara 50 Manifesto Perpaduan Pulau Pinang

(Pelancaran Manifesto dan Pengenalan Calon-Calon Perpaduan Pulau Pinang, di Pusat Konvensyen PICCA Butterworth Arena  malam tadi)

BUTTERWORTH, 2 Ogos- Bantuan RM1,000 kepada setiap jemaah haji dari golongan B40,memperkenalkan Skim Rumah Sewa Khas kepada golongan belia, dan sumbangan komputer riba percuma kepada pelajar B40 yang memperoleh tawaran ke IPTA.  Itu antara 50 manifesto Perpaduan Pulau Pinang 2023 yang dibentangkan malam tadi.Pengerusi Jawatankuasa Manifesto Perpaduan negeri, Zairil Khir Johari yang membuat pembentangan itu, berkata secara keseluruhan terdapat 50 manifesto yang merangkumi 16 tema utama.Antara yang menjadi fokus ialah menyalurkan bantuan 'one off' RM1,000 kepada setiap jemaah haji golongan B40 di bawah tema 'Syiar Islam Terus Dipertahankan Berteraskan Kerangka Malaysia Madani'.Menerusi tema 'Cakna Kebajikan Rakyat' pula, pasangan yang mendirikan rumah tangga menerima bantuan 'one off' RM500 di bawah Program Mempelai Emas.Kedua-dua manifesto itu antara inti pati terbaru yang diperkenalkan bagi meringankan beban rakyat yang memerlukan.Sementara itu, Pengerusi PH negeri, Chow Kon Yeow berkata, kesemua manifesto berkenaan membuktikan kerajaan Perpaduan sentiasa mengutamakan kepentingan rakyat  "Yang pastinya manifesto ini akan memperkasakan lagi negeri Pulau Pinang ke arah yang lebih gemilang dengan memastikan rakyatnya terus hidup dalam suasana aman, harmoni berlandaskan kehidupan berkualiti," katanya.

(Pengerusi PH Pulau Pinang, Chow Kon Yeow)

Beliau berkata demikian ketika berucap selepas Pelancaran Manifesto dan Pengenalan Calon-Calon Perpaduan negeri, di Pusat Konvensyen PICCA Butterworth Arena, di sini, malam tadi. Kata Kon Yeow , 16 tunjang utama dalam manifesto yang diperkenalkan itu bagi memperjuangkan nasib rakyat sekiranya diberikan mandat untuk mentadbir sekali lagi Pulau Pinang."Kita sentiasa memikul amanah yang diberikan, memastikan bahawa tiada pihak yang terpinggir atau dipinggirkan, prinsip negeri berkebajikan yang sentiasa menjadi pegangan dan pastinya kita membangun bersama-sama dalam percambahan sosio ekonomi Pulau Pinang secara keseluruhan," ujarnya.


3R tidak sepatutnya dipolitikkan, cipta jurang yang lebih besar antara kaum- Wan Rosdy

(Menteri Besar Pahang, Datuk Seri Wan Rosdy Wan Ismail)

PEKAN, 2 Ogos-  Isu gama, bangsa dan institusi Raja (3R) tidak sepatutnya dipolitikkan kerana ia hanya akan mencipta jurang yang lebih besar antara kaum.  Menteri Besar Pahang, Datuk Seri Wan Rosdy Wan Ismail berkata semua rakyat Malaysia perlu menerima hakikat bahawa negara ini dibina oleh masyarakat majmuk.  Menurut beliau, tumpuan seharusnya terarah kepada usaha untuk membina negara dengan ekonomi yang berkembang maju.  "Kita tahu bahawa suatu ketika dulu negara kita dari segi ekonominya di rantau Asia Tenggara adalah negara yang paling berkembang dan sekarang kita dapat tahu bahawa negara yang dahulunya bawah daripada kita dari segi ekonominya sekarang telah mendahului. Negara kita banyak sangat fokus kepada isu politik yang berpanjangan. Jadi sudah sampai masanya untuk kita sama-sama memikirkan bagaimana nak bawa negara ke arah lebih maju untuk rakyat di negara kita," katanya.Beliau ditemui selepas merasmikan Majlis Pelancaran Kibar Jalur Gemilang Peringkat Negeri Pahang 2023 di Dataran Bandar DiRaja Pekan, semalam.

(Datuk Seri Wan Rosdy pada Majlis Pelancaran Kibar Jalur Gemilang Peringkat Negeri Pahang 2023 di Dataran Bandar DiRaja Pekan, semalam)

Jelas Wan Rosdy lagi, kemerosotan ekonomi negara dan negeri akan menjejaskan rakyat, sekali gus menyebabkan hutang negara bertambah, hilang peluang pekerjaan dan kadar pengangguran akan semakin meningkat.  Justeru, beliau berharap pemimpin yang telah dipilih rakyat melalui pilihan raya perlu mengamalkan politik matang, serta merangka strategi terbaik untuk membina dan membawa negara ke hadapan supaya setaraf dengan negara maju lain.


Prestasi negara semakin baik di pentas dunia - PM

KUALA PILAH, 1 Ogos - Prestasi negara semakin baik di pentas dunia berikutan ramai pelabur antarabangsa mula menujukkan minat untuk melabur di negara ini, kata Perdana Menteri Datuk Seri Anwar Ibrahim.Anwar berkata, ia berikutan kestabilan politik negara dalam pelbagai aspek sekali gus menarik keyakinan pelabur.Tambah beliau, ini dibuktikan apabila Ketua Pegawai Eksekutif Tesla Inc Elon Musk telah menyatakan persetujuan untuk membina sebuah ibu pejabat di Cyberjaya."Ini merupakan penghormatan besar kepada Malaysia susulan dasar ekonomi, termasuk Ekonomi Madani, yang diamalkan oleh negara.“Politik stabil untuk apa? saya tegaskan untuk membangunkan ekonomi dan tarik pelabur, dahulu pelabur tidak datang, kita tengok pembesar luar negara jarang datang ke Malaysia, “Sekarang, minggu lepas sahaja Presiden Filipina, Ferdinand Marcos Jr, sudah 49 tahun beliau tidak datang, kalau datang pun sebab persidangan antarabangsa," katanya.

(Datuk Seri Anwar Ibrahim ketika berada di ceramah Jelajah Perpaduan Perdana Menteri @ Pilah di Taman Ampang Tinggi malam tadi)

Anwar berkata demikian ketika berucap pada Ceramah Jelajah Perpaduan Perdana Menteri @ Pilah di Taman Ampang Tinggi malam tadi.

ARTIKEL BERKAITAN:Anwar, Elon Musk adakan pertemuan maya, bincang perkhidmatan satelit StarlinkAnwar dijadual adakan pertemuan secara maya dengan Elon Musk esokPerbincangan antara PM, Elon Musk melangkaui sektor EV - Tengku Zafrul


Agong, Permaisuri berkenan hadir Pesta Kuantan 188

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan mencemar duli menghadiri Pesta Kuantan 188 yang berlangsung di Kuantan 188/FOTO BERNAMA)

KUANTAN, 1 Ogos - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan berangkat mencemar duli ke Pesta Kuantan 188, malam tadi.  Turut berangkat Pemangku Raja Pahang, Tengku Hassanal Ibrahim Alam Shah Al-Sultan Abdullah dan kerabat Diraja Pahang. Hadir sama Menteri Besar Pahang, Datuk Seri Wan Rosdy Wan Ismail dan barisan exco kerajaan negeri.  Pesta Kuantan 188 yang berlangsung selama tiga hari itu diadakan sempena Memuliakan Ulang Tahun Hari Keputeraan Yang Ke-64, Al-Sultan Abdullah yang jatuh pada 30 Julai dan Tunku Azizah pada 5 Ogos ini.  Pesta tahunan itu diserikan dengan acara potong kek dan pulut kuning oleh baginda berdua.  Baginda turut dipersembahkan dengan persembahan seni silat yang diketuai oleh bekas pesilat negara dan juara dunia, Al Jufferi Jamari selain persembahan gendang perpaduan.  Kemuncak program, acara konsert nyanyian oleh barisan artis tempatan seperti Datuk Seri Siti Nurhaliza, Aizat Amdan, Ameng, Aisha Retno, Santesh dan pelawak, Harith Iskander, serta penyanyi Indonesia, Cakra Khan. Baginda turut mengambil kesempatan untuk beramah mesra bersama ribuan rakyat yang hadir pada malam tadi.


DUN Melaka lulus Enakmen berkaitan antilompat parti

(Sidang Dewan Undangan Negeri (DUN) Melaka hari ini/ FB Ab Rauf Yusoh)

AYER KEROH, 31 Julai- Pindaan Rang Undang-Undang Perlembagaan Negeri Melaka (Pindaan) 2023 berkaitan antilompat parti diluluskan Sidang Dewan Undangan Negeri (DUN) Melaka hari ini.Usul berkenaan telah dibentangkan Ketua Menteri Datuk Seri Ab Rauf Yusoh (BN-Tanjung Bidara) pada hari pertama Persidangan Kedua Penggal Kedua Dewan Undangan Negeri Melaka ke-15 di Seri Negeri, di sini, hari ini.Beliau berkata rang undang-undang tersebut dicadangkan berikutan Parlimen telah meminda Seksyen 6 dan 7 Jadual Ke-8 Perlembagaan Persekutuan menerusi Seksyen 6 Akta Perlembagaan Pindaan 2022 (Akta A1663) yang berkuat kuasa 5 Oktober 2022. Katanya, pindaan Seksyen 6 Akta A1663 itu telah memadamkan Subseksyen 5 Seksyen 6 dalam Jadual Kelapan Perlembagaan Persekutuan yang mana sebelum pindaan berkenaan berkuat kuasa, Ahli Dewan Undangan Negeri (ADUN) yang melepaskan keahlian dalam Dewan Undangan Negeri (DUN) akan hilang kelayakan sebagai ADUN bagi tempoh lima tahun dari tarikh pelepasan jawatan tersebut.

(Ketua Menteri Melaka, Datuk Seri Ab Rauf Yusoh)

Setelah pindaan itu berkuat kuasa, mana-mana ADUN yang melepaskan jawatan kini tidak lagi disekat untuk bertanding semula sebagai ADUN.  Ujarnya, pindaan Seksyen 7 Jadual Ke-8 Akta A1663 pula telah memasukkan seksyen baharu iaitu Seksyen 7A yang mana melarang ADUN untuk bertukar parti.Tegasnya, sekiranya ADUN bertukar parti politik seperti yang disenaraikan oleh Perkara 13A, mereka akan kehilangan kelayakan sebagai wakil rakyat.  "Jadual Kelapan Perlembagaan Persekutuan merupakan peruntukan-peruntukan penting yang perlu dimasukkan ke dalam Perlembagaan oleh mana-mana negeri, justeru kerajaan negeri Melaka turut mengambil langkah untuk meminda Perlembagaan Negeri Melaka bagi menyelaraskan undang-undang negeri Melaka dengan undang-undang di peringkat Persekutuan, bagi membawa dimensi baharu dalam politik tanah air kita,” katanya pada Sidang DUN Melaka di Kompleks Seri Negeri, Ayer Keroh di sini hari ini. Susulan itu, Ab Rauf berkata kerajaan negeri melalui Majlis Mesyuarat Kerajaan Negeri (MMKN) meluluskan Cadangan Pindaan Perkara 6 dan 7A Perlembagaan Negeri Melaka berhubung kuat kuasa undang-undang antilompat parti pada 14 Jun lepas dan cadangan pindaan itu diluluskan Jawatankuasa Perlembagaan Negeri pada 5 Julai. Katanya pindaan itu dilaksanakan menerusi Rang Undang-Undang Perlembagaan Negeri Melaka (Pindaan) 2023 yang dibentangkan hari ini bagi mendapatkan kelulusan Badan Perundangan Negeri.    Rang undang-undang berkenaan diluluskan setelah mendapat sokongan 24 ADUN manakala empat ADUN tidak hadir.


Jumlah penduduk Malaysia 33.4 juta didorong migrasi antarabangsa

PUTRAJAYA, 31 Julai –Jumlah penduduk Malaysia pada tahun ini, dianggarkan sebanyak 33.4 juta berbanding 32.7 juta pada tahun lalu, meningkat kira-kira 0.7 juta dengan kadar pertumbuhan penduduk tahunan 2.1%.

Menurut Ketua Perangkawan Malaysia, Dato' Sri Dr. Mohd Uzir Mahidin, peningkatan kadar pertumbuhan penduduk disebabkan pertambahan bilangan penduduk Bukan Warganegara yang lebih tinggi iaitu meningkat daripada 2.5 juta (2022) kepada 3.0 juta (2023).

“Penduduk Warganegara meningkat daripada 30.2 juta pada 2022 kepada 30.4 juta pada 2023 dengan pertumbuhan yang kecil iaitu 0.7% (2022: 0.6%)”,” menurut kenyataan yang dikeluarkan Jabatan Perangkaan Malaysia (DOSM), hari ini.

Laporan itu memaparkan anggaran penduduk di Malaysia bagi tahun 2022 dan 2023; berasaskan Banci Penduduk dan Perumahan Malaysia, 2020.

“Anggaran penduduk ini menggunakan kaedah komponen kohort yang meliputi kelahiran, kematian, migrasi dalaman dan migrasi antarabangsa,” menurut kenyataan tersebut.

Jelas MOhd Uzir, peningkatan kadar pertumbuhan penduduk ini turut berlaku di beberapa negara lain seperti Singapura (3.4%), Australia (1.9%), Germany (1.3%), Canada (0.7%) dan United States of America (0.5%).

Tambah Mohd Uzir, Tiga negeri iaitu Sabah (5.1%), W.P. Labuan (2.6%) dan Selangor (2.2%) telah melepasi kadar pertumbuhan nasional 2.1%.

“Tiga negeri yang mencatatkan komposisi penduduk tertinggi pada 2023 ialah Selangor (21.6%) diikuti Johor (12.3%) dan Sabah (10.8%). Sebaliknya, W.P. Labuan dan W.P. Putrajaya mencatatkan komposisi penduduk terendah iaitu masing-masing 0.3% dan 0.4%”, kata Mohd Uzir.

Sementara itu, komposisi penduduk warganegara berkurangan daripada 92.4% (2022) kepada 91.1% pada 2023. Ini menyumbang kepada peningkatan komposisi penduduk Bukan Warganegara daripada 7.6% kepada 8.9% dalam tempoh sama.

Peningkatan itu selaras dengan pembukaan semula sempadan negara mulai 1 April 2022 dan pelaksanaan Program Rekalibrasi Tenaga Kerja 2.0 mulai Januari 2023.

Tahun ini, turut merekodkan penduduk lelaki melebihi perempuan iaitu masing-masing 17.5 juta dan 15.9 juta.

Nisbah jantina bagi keseluruhan penduduk ialah 110 lelaki bagi setiap 100 perempuan. Bagi tempoh 2022-2023, nisbah jantina Warganegara kekal pada 103 manakala Bukan Warganegara menurun daripada 227 kepada 226 lelaki bagi setiap 100 perempuan.

Secara keseluruhan, ke semua negeri di Malaysia mencatatkan lelaki melebihi perempuan kecuali bagi negeri Perlis (99) dan W.P. Putrajaya (98).

Negeri yang mencatatkan nisbah jantina tertinggi adalah W.P. Kuala Lumpur dengan 115 lelaki bagi setiap 100 perempuan diikuti Johor (114), Pahang (113) dan Selangor (113).

Dalam perkembangan sama, komposisi penduduk berumur 15-64 tahun (umur bekerja) meningkat daripada 69.6% pada 2022 kepada 70.0% pada 2023.

“%an penduduk berumur 65 tahun dan lebih (umur tua) meningkat daripada 7.2 % kepada 7.4% bagi tempoh sama. Manakala, komposisi penduduk berumur 0-14 tahun (umur muda) pada 2023 menurun kepada 22.6% berbanding 23.2 % pada 2022,” menurut kenyataan sama.

Manakala umur penengah penduduk Malaysia mencecah 30.7 tahun pada 2023 iaitu meningkat daripada 30.4 tahun pada tahun sebelum. W.P. Putrajaya mencatatkan komposisi penduduk muda (0-14 tahun) pada 2023 tertinggi dengan 36.1%.

Manakala W.P. Kuala Lumpur mencatatkan komposisi penduduk umur bekerja (15-64 tahun) tertinggi dengan 75.0%. Perak kekal sebagai negeri paling tua (9.7%), manakala Johor telah muncul sebagai negeri menua (7.0%) pada 2023.

Keseluruhan bumiputera menyumbang 70.1 % daripada 30.4 juta Warganegara pada 2023 (2022: 69.9%). Bagaimanapun, komposisi Cina menurun kepada 22.6% (2022: 22.8%) manakala India dan Lain-lain masing-masing kekal pada 6.6% dan 0.7%.

“Purata kepadatan penduduk Malaysia ialah 101 orang bagi setiap kilometer persegi. W.P. Kuala Lumpur mempunyai kepadatan penduduk tertinggi dengan 8,235 orang bagi setiap kilometer persegi, diikuti oleh W.P. Putrajaya (2,017 orang) dan Pulau Pinang (1,718 orang).

“Sarawak mempunyai kepadatan penduduk terendah dengan 20 orang bagi setiap kilometer persegi, diikuti oleh Pahang (45 orang) dan Sabah (48 orang),” menurut kenyataan itu.

DOSM kini sedang menjalankan Banci Ekonomi pada tahun 2023 dan amat menghargai kerjasama daripada responden dalam memberikan maklumat kepada DOSM serta menjayakan banci tersebut. Maklumat lanjut layari www.dosm.gov.my.


Satukan rakyat melalui program kemasyarakatan wadah perjuangan Amirudin

SUNGAI TUA, 30 Julai - 'Perpaduan rakyat tanpa dipisahkan warna politik'.Itu wadah perjuangan Menteri Besar Selangor, Datuk Seri Amirudin Shari yang juga Calon Pakatan Harapan (Harapan) N16 Sungai Tua.Formula itu mengambil aspirasi penyatuan yang terzahir pada era 70-an, yang terbukti berjaya membina permuafakatan dan perpaduan rakyat berbilang bangsa, agama dan fahaman politik.Datuk Seri Amirudin percaya, meraikan serta melupakan beberapa perbezaan, jauh lebih penting daripada keegoan mahupun perbalahan peribadi yang merencatkan kestabilan, keamanan dan kemajuan negara.

Selain menyatukan rakyat menerusi program kemasyarakatan melibatkan anak muda, wanita dan warga emas; agenda pembangunan sukan dalam kalangan belia turut diutamakan.Antaranya, menaik taraf fasiliti sukan termasuk padang bola di Kampung Wira Damai dengan anggaran kos melebihi RM1 juta."Sebenarnya dua kali telah kita cuba bangunkan (padang bola) tapi keadaan muka buminya tak stabil mungkin perlukan rumput sintetik. "Kita akan laksanakan dengan peruntukan-peruntukan dari parlimen yang telah sedia ada. Ini tanggungjawab saya sebagai ahli parlimen, apa jadi pun saya akan laksanakan demi kebaikan rakyat," katanya kepada RTM.Seawal pagi, Datuk Seri Amirudin memenuhi jadual padat termasuk berkunjung ke Pasar Selayang, menyantuni penduduk dalam program Ramah Mesra Kampung Nakhoda, program KEMAS dan Perasmian Pertandingan Sepak Penalti di Kampung Wira Damai, program Ramah Mesra Bersama Penduduk Indian Settlement dan Ceramah Jelajah Madani DUN Sungai Tua.Amirudin Shari yang mempertahankan kerusi DUN Sungai Tua berdepan saingan tiga penjuru dalam Pilihan Raya Umum Dewan Undangan Negeri ke-15 (PRU DUN ke-15) kali ini.Pada PRU14, Amirudin yang juga Naib Presiden PKR menang dengan majoriti 11,374 di DUN Sungai Tua selepas menewaskan tiga calon lain dari BN, PAS dan Bebas yang berentap dalam pertandingan empat penjuru di DUN berkenaan.


Polis Terengganu arah alih bendera ganggu lalu lintas, keselamatan

KUALA TERENGGANU, 30 Julai - Polis mengesan pemasangan bendera parti di beberapa kawasan menjejaskan pengguna lalu lintas.Ketua Polis Terengganu, Datuk Mazli Mazlan menasihatkan agar setiap jentera parti yang bertanding diminta untuk mengalihkan segera bendera dan gegantung yang tidak mematuhi peraturan demi keselamatan orang ramai.Mazli berkata bahan kempen berkenaan mengganggu lalu lintas yang boleh menyebabkan insiden tidak diingini berlaku ke atas pengguna jalan raya."Selepas penamaan calon, kita melihat bendera-bendera ini dipasang sepanjang jalan. Bendera-bendera yang dipasang ini agak tidak tersusun dan boleh menyebabkan gangguan kepada pengguna lalu lintas serta pemandangan pemandu."Pemandangan pemandu boleh terjejas kerana pemasangan bendera yang bersimpang-siur, jadi kita minta kepada semua parti, calon-calon, penyokong atau sesiapa sahaja yang bekerja untuk parti pastikan bendera yang dipasang dalam keadaan sempurna serta tidak mengganggu penglihatan, pandangan dan juga pergerakan terutamanya di kawasan jalan raya, sama ada jalan kampung, mahupun jalan utama," katanya kepada RTM ketika menjadi tetamu untuk siaran Berita Wilayah petang tadi.

(Ketua Polis Terengganu, Datuk Mazli Mazlan menjadi tetamu untuk siaran Berita Wilayah dari Kuala Terengganu)

Beliau turut mengingatkan agar semua parti politik yang bertanding dalam pilihan raya di negeri itu supaya mengelak daripada menyentuh isu 3R iaitu bangsa, agama dan raja sepanjang tempoh berkempen nanti."Kita akan membuat pemantauan terhadap aktiviti-aktiviti yang boleh mengganggu-gugat keselamatan dan juga ketenteraman di negeri ini. "Biarlah mereka (calon) yang berkempen dengan cara tertib dan juga menghormati undang-undang dan patuhan yang ada di negara ini supaya proses pilihan raya ini dapat berjalan denga lancar dan memberi manfaat kepada negara," tambah beliau.Hari pengundian bagi PRU DUN KE-15 enam negeri akan dilaksanakan serentak pada 12 Ogos depan.PRU DUN ke-15 melibatkan 36 kerusi DUN Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).PRU DUN ke-15 enam negeri itu juga akan menyaksikan sebanyak 245 kerusi DUN menjadi rebutan parti-parti bertanding pada pilihan raya negeri kali ini untuk mendapatkan mandat rakyat.

ARTIKEL BERKAITAN: Harapan-BN yakin dapat tawan Kedah, Terengganu kali ini - Ahmad ZahidBuat pertama kalinya MUDA dan AMANAH pertaruh calon di DUN TerengganuCalon bertanding dilarang sentuh isu 3R - Polis TerengganuPRK Kuala Terengganu, satu lawan satu PH dengan PNDUN Kijal: Bekas MB Terengganu, Ahmad Said dicabar Razali Idris PRU DUN ke-15: Pas Terengganu berhati-hati dalam kempen


Tambahan RM50 juta perluas program Jualan Rahmah

KUALA LUMPUR, 30 Julai - Kerajaan memperuntukan tambahan RM50 juta bagi memperluaskan insiatif Jualan Rahmah ke seluruh negara sebagai usaha menoktahkan miskin tegar golongan berpendapatan rendah.Perdana Menteri, Datuk Seri Anwar Ibrahim berkata program itu akan diperluaskan dan dilaksanakan segera secara berperingkat di setiap Dewan Undangan Negeri (DUN) melalui Kementerian Perdagangan Dalam Negeri dan Kos Sara Hidup (KPDN).Beliau menyifatkan insentif Jualan Rahmah sebagai program yang berjaya kerana menunjukkan sambutan yang menggalakkan daripada rakyat."Kerana kejayaan awalnya, kementerian ada mengusulkan supaya kalau boleh kita perluaskan (insentif program Rahmah) di setiap kawasan DUN."Jika sebelum ini jualan Rahmah hanya memberi tumpuan di beberapa setiap Parlimen satu Jualan Rahmah."Sekarang saya minta agar ia (Jualan Rahmah) diperluaskan di seluruh DUN supaya semua pihak terutamanya miskin tegar dapat mengecapi kemudahan yang disediakan oleh kerajaan."Tentu ambil kos lebih, kalau tidak cukup saya akan bincang dengan Menteri Kewangan untuk cari wang tambahan. "Kita lakukan ini kerana ia menyentuh secara langsung golongan berpendapatan rendah. Tak ada makna bicara soal rahmah, tidak ada makna bicara soal perjuangan, tiada erti bicara soal kasih sayang, ihsan dan prihatin kalau soal makanan mereka (golongan berpendapatan rendah) tidak terjamin," katanya.

Pada April lalu, media melaporkan Perdana Menteri bertekad untuk menoktahkan masalah kemiskinan tegar yang didapati masih membelenggu golongan rakyat tertentu di negara ini.Anwar yang juga Menteri Kewangan berkata dalam Belanjawan Madani mencatatkan seramai 130,000 keluarga miskin tegar pada tahun ini."Saya mesti noktahkan dan mahu sasarkan rekod memberikan keperluan asas untuk komuniti miskini ini."Lagipun, program ini mendapat sambutan baik sama ada di bandar mahupun luar bandar," jelasnya.Beliau berkata demikian ketika berucap pada Majlis Perasmian Penutup Hari Pengguna Kebangsaan (HPK) 2023 di sini, hari ini.

ARTIKEL BERKAITAN:Dua juta penduduk telah menerima manfaat Jualan RahmahKonsep Payung Rahmah akan terus diperkukuh - AnwarHarap pengganti teruskan inisiatif Payung Rahmah - TPM Ahmad ZahidProgram Jualan Rahmah Bergerak akan diperluaskan - Salahuddin'Kami orang biasa hanya mampu beli barang murah', mahu Jualan Rahmah Bergerak diteruskanJualan Rahmah Bergerak bantu rakyat secara bersasar - Fuziah


Pengganti Allahyarham Salahuddin akan diumumkan selepas PRN - PM

KUALA LUMPUR, 30 Julai - Menteri baharu bagi menggantikan Allahyarham Datuk Seri Salahuddin Ayub akan diumumkan selepas Pilihan Raya Umum Dewan Undangan Negeri ke-15 (PRU DUN ke-15), bulan depan, kata Perdana Menteri Datuk Seri Anwar Ibrahim.Beliau berkata, sementara pengumuman pelantikan itu, Menteri Di Jabatan Perdana Menteri (Hal Ehwal Sabah, Sarawak Dan Tugas-Tugas Khas), Datuk Armizan Mohd Ali diarahkan untuk memangku tugas Menteri Perdagangan Dalam Negeri dan Kos Sara Hidup (KPDN).“Belum, saya kata biar lepas PRN. Kemudian bagi masa saya fikir. Sementara ini, saudara Armizan diberi tanggungjawab memantau dan jalankan tugas, Fuziah (selaku Timbalan Menteri KPDN) pun dah faham betul (tugasan di KPDN), jadi boleh jalan," katanya pada sambutan Hari Pengguna Kebangsaan 2023 di Pavilion Bukit Jalil di sini hari ini.

(Majlis Penutup Sambutan Hari Pengguna Kebangsaan 2023 di Pavilion Bukit Jalil/FOTO FB Fahmi Fadzil)

Pada 23 Julai lalu, Salahuddin, 61, yang juga Ahli Parlimen Pulai meninggal dunia di Hospital Sultanah Bahiyah (HSB) di Alor Setar.Beliau menghembuskan nafas terakhirnya pada 9.23 malam ketika dirawat di unit rawatan rapi HSB.Allahyarham yang memulakan inisiatif Rahmah, dikejarkan ke Jabatan Kecemasan HSB pada 21 Julai lalu untuk rawatan kecemasan selepas mengalami mual dan muntah-muntah.Pemeriksaan doktor pakar kemudiannya mengesahkan Salahuddin mengalami pendarahan otak.Beliau kemudiannya menjalani pembedahan pada pagi Sabtu, sebelum ditidurkan di bawah pengawasan rapi pakar pembedahan dan perubatan HSB.


Peluang kedua 10,000 calon tercicir SPM 2022

SUNGAI PETANI, 30 Julai - Kira-kira 10,000 calon yang tidak menduduki peperiksaan Sijil Pelajaran Malaysia (SPM) 2022 telah mendaftar untuk mengambil semula peperiksaan itu pada tahun ini, kata Menteri Pendidikan Fadhlina Sidek.Angka itu merupakan daripada hampir 30,000 pelajar tercicir yang tidak mendaftar untuk peperiksaan itu.Fadhlina berkata, kementeriannya sentiasa komited memberi peluang kepada pelajar yang tercicir untuk mereka menduduki peperiksaan itu demi masa depan masing-masing.Oleh itu, tempoh pendaftaran SPM 2023 dilanjutkan bagi 10,000 pelajar itu mendaftarkan diri sebagai calon persendirian."Semasa kita ambil keputusan untuk maklumkan keciciran atau ketidakhadiran pelajar SPM yang lepas, kita dapat mengumpulkan data seramai lebih kurang (hampir) 30,000 orang.“Komitmen kita ialah melakukan intervensi terhadap 30,000 ini ke mana mereka, kenapa tak hadir, alasan dan sebagainya, alhamdulillah, kita dapat kenal pasti, apabila kita buat program dan membuka lanjutan tempoh untuk mendaftar ulangan SPM,” katanya kepada pemberita pada Program YES! Rock The School Edisi Mega Kedah 2023 di Universiti Aimst dekat sini hari ini.

Program itu turut dihadiri Menteri Sumber Manusia V. Sivakumar.Perdana Menteri Datuk Seri Anwar Ibrahim sebelum itu dilaporkan memandang serius terhadap laporan bahawa hampir 30,000 pelajar yang tidak menduduki SPM.Anwar mengarahkan Fadhlina meneliti secara terperinci mengenai isu tersebut supaya ia tidak berulang pada tahun-tahun mendatang.Fadhlina berkata pihaknya kini memberikan perhatian terhadap kira-kira 20,000 orang lagi yang tidak mendaftar untuk mengulang peperiksaan.

ARTIKEL BERKAITAN:Nasib pelajar tidak ambil SPM 2022 tidak dipinggir - KPMSPM 2022 guna sistem gred pemarkahan sedia adaDaftar SPM 2023 calon persendirian dilanjutkan hingga 30 Jun 2023SPM 2022: 1,106 calon di Perak tidak hadir KPM siasat, kaji pelajar tidak ambil SPM tahun laluKPM teliti faktor penyebab ketidakhadiran pelajar duduki SPM - Fadhlina


Golongan belia harus diberi pendedahan awal hala tuju peluang kerjaya

SUNGAI PETANI, 30 Julai - Setiap golongan pelajar harus diberi pendedahan awal mengenai hala tuju dan peluang kerjaya berdasarkan minat serta keupayaan masing-masing, kata Menteri Sumber Manusia V.Sivakumar.Sivakumar berkata ini sekali gus dapat menyumbang kepada pembangunan dan mengurangkan kadar pengangguran negara.Oleh itu, katanya kerajaan telah menyediakan platform Program YES! Rock The School bagi memberi pendedahan awal berkaitan sektor pekejaan dan laluan kerjaya dalam kalangan pelajar."Pendedahan dan galakkan perlu diberikan kepada golongan belia termasuk mereka yang masih di bangku sekolah sebagai panduan dan persiapan sebelum ke menara gading."Kalau tunggu sampai anak masuk ke menara gading (universiti) baru nak menentukan karier (kerjaya) mereka, mungkin ia sudah terlambat, jadi mereka memilih kursus yang tidak ada permintaan di luar."Cyber security' dan sebagainya mempunyai banyak (peluang) -- saya dimaklumkan bahawa hari ini ada 10,000 pekerjaan dalam bidang cyber security," katanya kepada media selepas hadir ke Program YES! Rock The School Edisi Mega Kedah 2023 di Aimst University pada Ahad.

(Program YES! Rock The School Edisi Mega Kedah 2023 di AIMST University Bedong, Kedah)

Tambahnya, kebanyakan pelajar hanya terdedah dengan kerjaya seperti doktor, peguam dan akauntan sedangkan terdapat lagi bidang lain yang mempunyai kebolehpasaran kerja tinggi seperti dalam bidang digital dan siber sekuriti.Turut hadir Menteri Pendidikan, Fadhlina Sidek yang turut menyertai sesi forum tersebut.Seramai 600 pelajar sekolah menengah dari 20 sekolah di Kedah menyertai program edisi Mega Kedah yang dianjurkan dengan kerjasama Jabatan Pendidikan Negeri (JPN).Program yang dilaksanakan buat julung kalinya itu menunjukkan komitmen kerajaan kini ingin membantu belia mengenal pasti potensi diri dan pilihan kerjaya untuk masa depan mereka.Untuk rekod, Program YES! Rock The School anjuran Kementerian Sumber Manusia (KSM) dengan kerjasama Talent Corporation Malaysia Berhad (TalentCorp) dan Kementerian Pendidikan mula dilaksanakan pada penghujung 2021.Seramai 2, 000 pelajar dari 15 sekolah menengah di negara ini telah menerima manfaat menerusi program itu.


35 pasukan sertai Perlumbaan Perahu Naga Diraja Pahang

KUANTAN, 30 Julai- Sebanyak 35 pasukan menyertai Perlumbaan Perahu Naga Diraja Pahang 2023 yang julung kali diadakan di Sungai Kuantan.Program yang berlangsung hari ini dan esok bermula dari hadapan Jeti Jabatan Laut Kuantan dan berakhir di hadapan Menara Kuantan 188.Pengarah Urusan Kuantan 188, Datuk Zulkifli Mohamad berkata, ia bukan saja dapat mempromosi keindahan Sungai Kuantan, malah membantu penduduk sekitar menjana pendapatan menerusi jualan produk desa."Sungai yang begitu cantik ini kita akan terus jaga kebersihannya, dengan hutan bakau lebih 500 tahun yang ada ini sebagai aset yang cukup berharga. Bak kata orang 'make it a living river' sebab memang sungai ini aktif dengan nelayan setiap hari," katanya.

(Pengarah Urusan Kuantan 188, Datuk Zulkifli Mohamad)

Sementara itu, Exco Perpaduan, Pelancongan Dan Kebudayaan Pahang, Leong Yu Man berkata kerajaan negeri berhasrat untuk menjadikan pertandingan itu bertaraf antarabangsa pada tahun hadapan kerana ia diyakini dapat melonjakkan sektor pelancongan dan ekonomi negeri. "Saya percaya bahawa untuk tahun akan datang kita dapat memajukan lagi dan menaikkan lagi pertandingan supaya ia menjadi satu pertandingan antarabangsa yang mampu menarik pelancong datang ke Kuantan dan sekali gus membawa impak positif kepada ekonomi tempatan," katanya.Perlumbaan Perahu Naga Diraja Pahang 2023 merupakan sebahagian acara sempena Pesta Kuantan 188 yang diadakan hingga Isnin ini.


Pelajar Sabah tersenarai calon 50 terbaik Anugerah Global Student Prize

(Nurul Nazieha adalah antara 50 peserta yang disenarai pendek bagi anugerah GSP untuk tahun ini/ FB KPT)

KOTA KINABALU, 30 Julai- Nurul Nazieha Jasnie, 19 tahun telah terpilih sebagai calon 50 terbaik bagi Anugerah Global Student Prize (GSP) anjuran Varkey Foundation di United Kingdom.

Pelajar jurusan Diploma Bakeri dan Pastri dari Kolej Vokasional Keningau (KVK), Sabah itu merupakan satu-satunya pelajar dari Malaysia yang berjaya melayakkan diri ke anugerah GSP tahun ini,yang menawarkan hadiah USD100,000 kepada pemenang.KVK dalam kenyataan memberitahu pihaknya telah dimaklumkan oleh penganjur VK Foundation bahawa Nurul Nazieha adalah antara 50 peserta yang disenarai pendek bagi anugerah GSP untuk tahun ini.“Bagi menyertai anugerah GSP, Nurul Nazieha yang berasal dari Kampung Taun Gusi, Kota Belud perlu menghantar permohonan yang disertai dengan bukti dan sesi temu ramah melalui Zoom dengan panel dari luar negara,” kata kenyataan itu.KVK berkata Nurul Nazieha telah menggunakan kemahiran yang dipelajarinya dalam bidang bakeri untuk melaksanakan projek komuniti yang disasarkan kepada golongan ibu berpendapatan rendah.“Nurul Nazieha juga berjaya memulakan perniagaan biskut miliknya yang bernama “Tia Cookie” dengan hasil keuntungannya digunakan untuk menyertai pertandingan inovasi di Bali, Indonesia, tahun lalu,” menurut kenyataan itu.

(Nurul Nazieha juga berjaya memulakan perniagaan biskut miliknya yang bernama “Tia Cookie”)

Sementara itu Pengarah KVK, Christine Stanislaus Kinsik yakin pencapaian Nurul Nazieha mampu membantu meningkatkan kebolehpasaran para graduan kolej vokasional di negara ini. “Semoga pencapaian Nurul Nazieha menjadi inspirasi kepada semua pelajar dan belia di Sabah serta negara ini untuk terus mengharumkan nama negara di mata dunia,” katanya.Jika menang, Nurul Nazieha merancang untuk menggunakan perolehannya itu bagi meluaskan cabang keusahawanannya dan membentuk ia supaya menjadi gabungan bengkel komuniti serta penyediaan latihan kepada orang ramai terutama dalam kalangan wanita untuk menceburi bidang perniagaan sendiri.“Beliau juga akan menampilkan buku resipi berasaskan masakan tradisional pelbagai etnik di Sabah, agar rantau ini dapat memelihara warisan budayanya menerusi makanan tradisional. Sebahagian daripada dana kemenangan itu akan digunakan bagi menguji resipi baharu dalam makmal ternama bagi mendapatkan sijil serta perakuan yang berkaitan untuk tujuan pemasaran yang lebih luas,” menurut kenyataan itu.


Pembangunan PPRT, KKDW terima peruntukan RM460.2 juta

DUNGUN, 28 Julai- Kementerian Kemajuan Desa dan Wilayah (KKDW) menerima peruntukan sebanyak RM460.2 juta bagi membiayai Projek Perumahan Rakyat Termiskin (PPRT), tahun ini.  Ia melibatkan 15,272 unit rumah PPRT di Terengganu. Perdana Menteri, Datuk Seri Anwar Ibrahim berkata daripada jumlah itu sebanyak RM244.4 juta diperuntukkan bagi membina 3,030 unit rumah baharu.Manakala, 12,242 rumah dibaik pulih, yang membabitkan perbelanjaan RM215.8 juta.  "Bahagian prasarana Program Ameniti Sosial, RM500,000 tambahan untuk Kelantan dan Terengganu."Untuk Ketengah saya ucap tahniah kepada menteri, KSU dan pegawai kerana memastikan inisiatif tambahan program peningkatan pendapatan, program perumahan rakyat termiskin, program latihan kemahiran dan kerjaya yang tentunya memberi manfaat kepada anak-anak muda," katanya.

(Perdana Menteri, Datuk Seri Anwar Ibrahim/Foto FB Anwar Ibrahim)

Beliau berucap demikian pada Majlis Perasmian Sentuhan Kasih Desa Terengganu di Kompleks Sukan Ketengah Bandar Al Muktafi Billah Shah, di sini hari ini.Turut hadir, Timbalan Perdana Menteri merangkap Menteri KKDW, Datuk Seri Dr Ahmad Zahid Hamidi dan Pengerusi Lembaga Kemajuan Terengganu Tengah (Ketengah), Datuk Seri Ahmad Said.  Dalam pada itu, Anwar berkata peruntukan PPRT bagi Lembaga Kemajuan Terengganu Tengah (Ketengah) adalah sebanyak RM2.16 juta, membabitkan 76 buah rumah, merangkumi 20 bina baharu (RM1.32 juta) dan 56 rumah dibaik pulih (RM840,000).  Tahun ini juga, KKDW turut menerima peruntukan di bawah Program Peningkatan Pendapatan (PPP) sebanyak RM12 juta, membabitkan bantuan Program Peningkatan Pendapatan (PPP)-Individu dan PPP-Mentor Mentee.  Seramai 84 individu dijangka menerima manfaat itu di Terengganu dengan RM797,250 disalurkan kepada agensi pelaksana (Ketengah, Felcra Trainig and Consultancy (FTC) dan Giatmara manakala bantuan PPP diterima 30 peserta Ketengah berjumlah RM252,000.


PM hadiri Program Darul Ehsan Berselawat 2.0

(Datuk Seri Anwar berucap ketika hadir ke Program Darul Ehsan Berselawat/BERNAMA)

SHAH ALAM, 29 Julai- Perdana Menteri, Datuk Seri Anwar Ibrahim bersama lebih 5,000 umat Islam menghadiri Program Darul Ehsan Berselawat 2.0 di Stadium tertutup Melawati, Shah Alam malam ini.  Dalam ucapannya, Perdana Menteri majlis seumpama itu disemarakkan lagi agar ingatan dan kecintaan umat Islam terhadap junjungan Nabi Muhammad SAW di negara ini terus segar. "Terima kasih Amirudin Shari, jelajah seluruh negara selepas PRU DUN ke-15 kerana ia mengetuk pintu hati nurani umat untuk mengenang mencintai Nabi Muhamad S.A.W," kata Anwar.  Perdana Menteri turut mengalunkan bacaan qasidah yang diketuai pengarang qasidah Ustaz Neezam Al Banjari.  Turut hadir Menteri Besar Selangor, Datuk Seri Amirudin Shari serta barisan ulama dan pendakwah terkenal seperti Syeikh Abu Zaki, Sheikh Ashraf Hamed Hassanin, Sheikh Abdullah Jahaf, Ustaz Iqbal Zain Ap Jauhari, Ustaz Neezam Al- Banjari dan Babul Mustofa.  Program anjuran Pertubuhan Kebajikan dan Amal Wanita Selangor (Pekawanis) dan Pertubuhan Damai dan Cinta Insani (Pendamai) itu merupakan kesinambungan program sulung yang mendapat sambutan menggalakkan Januari lalu.  Penganjuran majlis itu juga selaras dengan konsep Malaysia MADANI yang menyokong ke arah pembinaan sahsiah insan dan ketamadunan.

(Datuk Seri Anwar Ibrahim (tengah) bersama Datuk Seri Amirudin Shari (enam, kiri) hadir ke Program Darul Ehsan Berselawat/BERNAMA)


MBI laksana kempen kitar semula minyak masak terpakai

(Datuk Bandar Ipoh, Datuk Rumaizi merasmikan Kempen Kitar Semula Minyak Masak Terpakai)

IPOH, 28 Julai- Kempen Kitar Semula Minyak Masak Terpakai dilaksanakan Majlis Bandaraya Ipoh (MBI) dalam usaha menjayakan hasrat rendah karbon menjelang 2030. Bagi tujuan itu, setakat ini 53 metrik tan minyak berjaya dikumpul, melibatkan 1,400 premis perniagaan. Datuk Bandar Ipoh, Datuk Rumaizi Baharin turut memaklumkan, selain dapat mengurangkan masalah pembaziran, program Ekonomi Kitaran, ini juga dapat menambah pendapatan peniaga dan industri kecil menerusi aktiviti kitar semula.  "Setakat ini kita mula bulan Mac lalu ini baru proses pendidikan sekarang ini kita utamakan dahulu peniaga-peniaga selepas ini kita akan pergi ke kediaman-kediaman tapi perlahan-lahan sebab ia benda baharu kalau terus 'enforce' nanti takut ada penentangan. Jadi kita mulakan secara mendidik,"katanya.

(Datuk Bandar Ipoh, Datuk Rumaizi Baharin/ FB Majlis Bandaraya Ipoh)

Beliau berkata demikian selepas majlis perasmian program di Medan Selera Dataran Dato' Sagor, Ipoh.Sehingga 30 Jun lalu, sebanyak 525 premis telah diperiksa untuk pematuhan syarat perangkap minyak dan sebanyak 43 tawaran kompaun bernilai RM 10,600 telah dikeluarkan keatas premis yang gagal mematuhi syarat pemasangan perangkap minyak.Sebanyak 260 notis dan surat amaran berkaitan pemasangan, pembersihan dan penyelengaraan perangkap minyak juga telah dikeluarkan kepada pemilik premis makanan. MBI juga menurut Rumaizi dalam perancangan untuk mewujudkan satu aplikasi bagi memudahkan urusan pembayaran antara peniaga dan syarikat minyak terpakai berlesen atau diiktiraf pihaknya.


K'jaan laksana dasar pelaburan mengikut geografi, wilayah

KUALA LUMPUR, 27 Julai - Kerajaan akan melaksanakan dasar perindustrian mengikut geografi iaitu pengkhususan aktiviti dan pelaburan mengikut wilayah, kata Datuk Seri Anwar Ibrahim.Perdana Menteri berkata beliau yakin dengan pelaksanaan dasar itu mampu mengurangkan jurang pembangunan antara wilayah serta antara negeri maju dan kurang membangun."Ini supaya sejajar dengan kelebihan serta tahap pembangunan setiap wilayah."Misalnya, mengukuhkan pembangunan industri hiliran minyak dan gas di Sabah dan Terengganu atau meningkatkan aktiviti nilai tambah elektronik di Kulim dan Bayan Lepas," katanya dalam Majlis Pelancaran Ekonomi Madani: Memperkasa Rakyat di Suruhanjaya Sekuriti, Bukit Kiara di sini hari ini.Tambahnya, Lembah Klang akan terus dibangunkan supaya berdaya saing sebagai antara pusat bandar utama di Asia. "Tumpuan akan terus diberikan untuk meningkatkan daya huni (liveability) Lembah Klang dan kemampanan bandar supaya mampu berperanan sebagai hab rantau ASEAN bagi syarikat terkemuka," tambahnya lagi.

Dalam pada itu, Anwar berkata sebahagian daripada pembaharuan Kuala Lumpur adalah untuk membangun semula Bangunan Sultan Abdul Samad dan persekitarannya selaras dengan Pelan Induk Strategik Daerah Kreatif dan Kebudayaan Kuala Lumpur supaya memanfaatkan warisan sejarahnya untuk mewujudkan tarikan pelancongan moden.Anwar hari ini mengumumkan Ekonomi MADANI: Memperkasa Rakyat menetapkan tujuh penanda aras sebagai sasaran jangka sederhana yang mahu dicapai sebelum 10 tahun.Ekonomi MADANI ini juga sebagai wadah mengangkat semula darjat dan martabat negara dengan menstruktur semula ekonomi ke arah Malaysia sebagai peneraju ekonomi di rantau Asia Tenggara.Antaranya Malaysia berada di kedudukan antara 30 ekonomi terbesar di dunia, Indeks Daya Saing Global di tangga ke-12 teratas dunia serta peratusan pendapatan buruh mencapai 45 peratus daripada jumlah keseluruhan pendapatan.Turut hadir pada majlis itu Timbalan Perdana Menteri Datuk Seri Dr Ahmad Zahid Hamidi, jemaah menteri dan Ketua Setiausaha Negara Tan Sri Mohd Zuki Ali.

ARTIKEL BERKAITAN: Insentif cukai kadar khas 15 peratus buat pekerja berpengetahuan di Iskandar Malaysia, JohorEkonomi Madani sasar jadikan Malaysia 30 ekonomi terbesar duniaPenjawat awam bakal terima bantuan khas RM300Ekonomi MADANI: Kerajaan tambah baik skim pinjaman rumah sehingga 120 peratusRM800 juta tambahan infrastruktur bekalan air, elektrik di Kelantan dan Sabah


Insentif cukai kadar khas 15 peratus buat pekerja berpengetahuan di Iskandar Malaysia, Johor

KUALA LUMPUR, 27 Julai - Kerajaan akan memberikan insentif kadar cukai khas 15 peratus kepada pekerja berpengetahuan sebagai usaha memperkukuh pembangunan Iskandar Malaysia di Johor.Perdana Menteri Datuk Seri Anwar Ibrahim juga berkata kerajaan akan menyediakan kemudahan laluan pantas di imigresen sebagai memudah cara kemasukan golongan berkepakaran dari luar negara."Kemudahan akan ditawarkan kepada syarikat dan individu yang layak antaranya pemberian insentif cukai kadar khas, pemberian kadar cukai 15 peratus kepada pekerja berpengetahuan."Kerajaan akan terus memperkukuh pembangunan Iskandar Malaysia di Johor melalui pewujudan zon khas kewangan yang berdaya saing bagi menarik pelabur antarabangsa dan pekerja berpengetahuan menetap di Malaysia," katanya.Beliau berkata demikian dalam Majlis Pelancaran Ekonomi Madani: Memperkasa Rakyat di Suruhanjaya Sekuriti, Bukit Kiara di sini hari ini.Pada pembentangan Belanjawan Persekutuan 2023 Februari lalu, Perdana Menteri mencadangkan untuk memperkukuhkan lagi pembangunan Iskandar Malaysia di Johor melalui pewujudan zon khas kewangan.Terdahulu, Anwar berkata kerajaan akan memperkenalkan insentif cukai berasaskan pencapaian bagi mendukung dan memberi ganjaran kepada syarikat yang menumpukan aktiviti berdampak tinggi.

Dalam pada itu, Perdana Menteri berkata semua pihak perlu mengurangkan kebergantungan pada buruh asing kurang mahir.Katanya, ini kerana menyumbang kepada nilai gaji keseluruhan yang rendah."Ini juga mengurangkan moral dan insentif majikan untuk berinovasi dan meningkatkan tahap berdaya saing. "Kerajaan berhasrat melaksanakan levi pekerja asing berperingkat (tiered foreign worker levies), iaitu sebahagian peningkatan hasil levi akan dikhususkan untuk program automasi serta latihan untuk pekerja tempatan," jelasnya lagi.Anwar juga berkata, semua pihak mesti melaksanakan pembaharuan supaya Malaysia dapat tergolong antara 12 ekonomi terbaik di dunia dari segi daya saing dan “ease of doing business”. "Maka, seharusnya diuar-uarkan ke seluruh pelosok dunia bahawa, Malaysia terbuka dan bersedia menerima kehadiran para pelabur dan perniagaan."Alhamdulillah, setakat ini beberapa syarikat telah menzahirkan komitmen pelaburan antaranya Sumitomo Corporation, Tesla, Rongsheng dan Samsung Engineering."Kita perlu memperhebat usaha bagi memastikan lebih banyak lagi memilih Malaysia sebagai destinasi pelaburan," tambahnya lagi.

ARTIKEL BERKAITAN:BNM, SC perkukuh sistem kewangan Islam - Anwar 'Hanya melalui pendidikan berkualiti rakyat keluar daripada belenggu kemiskinan' - PMMasalah keciciran pelajar akan ditangani - AnwarPM mahu buruh wanita cecah 60 peratus setanding ekonomi serantauRM800 juta tambahan infrastruktur bekalan air, elektrik di Kelantan dan SabahSektor kenderaan elektrik, inisiatif tarik pelabur asing - PenganalisisWilayah Iskandar Malaysia catat pelaburan komited RM13 bilion pada separuh pertama 2022